text:
Urugomo rukorwa n’abashumba boneshereza abaturage ku bushake hagira uvuga agakubitwa rubangamiye bikomeye abaturage bo mu kagari ka Kageyo mu murenge wa Mwili, mu karere ka Kayonza.
Iki kibazo abaturage bamaze kukigeza ku buyobozi bw’akarere ka Rwamagana, gashishikariza abafite inzuri kuzizitira mu rwego rwo kwirinda amakimbirane ashobora kuvuka.
Ubuhamya butangwa na bamwe mu baturage batuye mu kagari ka Kageyo, bugaragaza aba bashumba bigize intakoreka, ku buryo n’iyo umuturage abonye ko bari kumwoneshereza anyerera akigendera atavuze, kuko ngo ushatse kubaza impamvu bamwoneshereje akubitwa agataha ari intere.
Nzabonimana Karoli yagize ati “Baratwoneshereza cyane nta muturage n’umwe inaha wasanga adafite icyo kibazo kandi inzuri z’aha usanga zitazitiye ugasanga hari abafite abashumba babi waba wahinze imyaka yaba ibishyimbo cyangwa ibigori bakazituriramo.
Barirara bakaragira aho babonye, nk’ubu njye nahinze hegitari y’imyumbati baraza baturiramo inka, iyo uvuze baragukibita rwose, ubuse ugira ngo nasanga inka ziri mu kwanjye ngataka? reka da ni ukwinyonyombera gakeya nkagenda nkabivuga navuye aho, kuko mbivugiye aho sinakira inkoni zabo.”
Bamwe muri aba baturage bavuga ko batakira ubuyobozi bwabo ariko nabwo ntibugire icyo bukora kigaragara ngo aba bashumba bafatirwe ibyemezo bibaca kuri iyi ngeso.
Imvaho Nshya yaganiriye n’umuyobozi ushinzwe umutekano mu mudugudu wa Rugeyo, Kazungu Ramadhan, nawe agaragaza ko iki kibazo cy’abashumba boneshereza abaturage giteza umutekano muke.
Yagize ati “Ikibazo dufite ni ubwone rimwe na rimwe ntidusinzira kuko abantu baba batabaza bati banyoneshereje, abashumba bankubise ubu icyo dukora ku bakubiswwe ni ukubunga, naho ku bwone tugerageza gukora raporo zo kubishyuriza byaba ngombwa bakajya mu bunzi.”
Umuyobozi w’akarere ka Kayonza Murenzi Jean Claude,we yemeza ko ubu icyo bagiye gukora ari ugusaba aborozi gukorera no kuzitira inzuri zabo, kugira ngo amatungo yabo atajya konera abaturage ndetse n’aho byabaye abaturage bakagirwa inama yo kugana abayobozi babo bakabafasha gukemura icyo kibazo.
Abaturage bo muri uyu murenge wa Mwili basaba ubuyobozi bwabo gusyira imbaraga muri gahunda yo kororera mu biraro, kuko iyo inka zirirwa zizerera biteza amakimbirane.
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


c: text/html

text:
Iri Torero rizamara iminsi 11; hatagize igihinduka biteganyijwe ko rizatangira tariki ya 18 kugeza ku ya 28 Nzeri 2016, rikazabera i Burera mu Ntara y’Amajyaruguru.
Iki cyiciro gikurikiye icya mbere cyatojwe guhera tariki ya 3 kugeza 12 Ukuboza 2015, cyari kigizwe n’abanyamakuru 119, bafite izina ry’ubutore ry’Impamyabigwi mu Nkomezamihigo.
Muri iri Torero abanyamakuru batojwe indangagaciro na kirazira, kuvuga ibigwi ababifite ndetse no kunenga ibigwari n’ibindi bitandukanye, na bo bahiga imihigo itandukanye, irimo kugaragaza indangagaciro yo kuvugisha ukuri, gusigasira umuco nyarwanda, gushyiraho isibo y’impamyabigwi, kwihesha agaciro no kugaragaza ibigwi by’u Rwanda n’abanyarwanda, gushishoza, gusesengura, kuba maso no kwamagana abashaka gukoresha abanyamakuru mu nyungu zitari iz’u Rwanda n’ibindi.
Impamyabigwi Musonera arakumbuza abanyamakuru Itorero
Musonera Sostene, umunyamakuru wa Paxpress, ni umwe mu bitabiriye Itorero ry’abanyamakuru mu cyiciro cya mbere. Mu kiganiro yagiranye na IGIHE yavuze ko yungukiyemo byinshi.
Yagize ati “Nari nsanzwe nziko mbere yo kuba umunyamakuru ndi umunyarwanda, ariko ibiganiro bitadukanye twahawe byarabishimangiye, mbere yo gushyira imbere ubunyamwuga ndi umunyarwanda singomba kwibagirwa amateka y’igihugu cyacu ahubwo ngomba gushyira imbere inyungu z’abanyarwanda. Ikindi nuko tudahejwe ahari ibigwi, ibi ntibivuze ko duhamya ibigwi gusa, tunagaragaza ahari ibigwari.”
Musonera yakomeje avuga ko yagiye mu Itorero yikandagira, aziko ari amabwiriza ngenderwaho abanyamakuru bagiye guhabwa. Ati “Mbere y’uko tugenda hari abavuga ko kujyana umunyamakuru mu itorero ari ukujya kumwoza mu bwonko, ariko ntabwo ari byo nabonye, twahawe ibiganiro ndetse no twungurana ibitekerezo ku cyakorwa hagamijwe guteza imbere itangazamakuru n’abanyarwanda muri rusange, hirindwa icyasubiza abanyarwanda mu macakubiri.”
Ku rwe ruhande ngo Itorero riteguye neza, ariko kandi hari icyo asaba. Ati “Abantu baza gutanga ibiganiro narabashimye muri rusange, uretse umwe waje adukanga, ashaka kwerekana ko afite ubundi bubash. Bene abo ngabo nifuza ko batakongera guhabwa umwanya mu Itorero, kuko bishobora gutuma umuntu afata Itorero uko ritari.”
Kujyana abanyamakuru mu Itorero byatangiye kwera imbuto
Umuyobozi w’Inama Nkuru y’Itangazamakuru, Peacemaker Mbungiramihigo, uri mu bitabiriye Itorero, ashima abaryitabiriye bose, akavuga ko umusaruro waryo watangiye kuboneka.
Ati “Twatangiye kubona umusaruro ugaragara ku Mpamyabigwi, kandi twizeye ko n’abazabakurukira ariko bizagenda. Ibyo bagaragaje bitagenze neza natwe twarabibonye kandi twizeye ko bizakosorwa.”
Gerald Mbanda, Umuyobozi ushinzwe Itangazamakuru muri RGB, na we ashimangira ko gutoza abanyamakuru hari umusaruro bimaze gutanga. Ati “Umusaruro twarawubonye ni mwinshi , abantu bose barabishimye. Hari ibimaze gushyirwa mu bikorwa ibindi biracyakomeza.”
Rucagu arashimira Impamyabigwi byimazeyo
Mu kiganiro IGIHE yagiranye n’Umutahira Mukuru w’Intore, Rucagu Boniface, yavuze ko abanyamakuru batojwe mu cyiciro cya mbere, bagaragaje ko ibyo batojwe bitabaye amasigaracyicaro.
Yagize ati “Baje baziko ari ukubafungirana ngo batazavuga, ahubwo basanga babonye uburenganzira bwo kuvuga no kwisanzura kurushaho.Bafite n’urubuga rwitwa Impamyabigwi, barisanzura bagashima icyiza, bakagaya ikibi. Basigaye bakoresha n’amagambo meza ajyanye n’umuco wacu, batanga inama. Ibyo byose turabibashimira cyane.”
Yakomeje avuga ko biteganyijwe ko hatagize igihinduka abanyamakuru bazajya mu Itorero ku itariki zavuzwe haruguru. Ati “Gahunda twateguye ni uko Itorero ry’abanyamakuru ryazatangira tariki ya 18 kugeza ku ya 28 Nzeri hatagize igihinduka, ariko iyo tariki tuzayemeza neza nyuma y’itariki ya 6 Nzeri nibwo tuzakorana inama na Minisiteri y’umuco na Siporo. Nta wahamya ko izo tariki zizahinduka cyangwa zitazahinduka, ariko niko biteganyijwe.”
Yakomeje asaba abanyamakuru bazitabira Itorero mu cyiciro cya kabiri, kubanza kuganira n’abatojwe mu cya mbere. Ati “Mbahaye ikaze barisanga tuzabakira neza, tuzaganira neza, tuzicara hamwe dufate imyanzuro yo kunoza imirimo yabo , kandi turashima cyane bakuru babo bababanjirije, abazaza bazabanze baganire na bo kugira ngo bibabafashe kwinjira mu itorero neza.”
Umutahira mukuru w’Intore, avuga ko abitabira Itorero bahabwa umwanya wo kunenga, hagamijwe gukosora ibikwiye gukosorwa.

robotstxt: allowed

filter: keep


text:
sam.
08
janv.
2011
ISOMO RYA MBERE
Isomo ryo·mu ibaruwa yandikiwe Abahebureyi (Heb 9, 2-3.11-14)
Bavandimwe, Ingoro yo mu Isezerano rya kera yari 2ihema, rigizwe n’ibyumba bibiri. Icya mbere cyabagamo ikinyarumuri n’imigati y’umumuriko, kikitwa ahatagatifu. 3Hirya y’umubambiko wa kabiri hakaba icyumba cyitwa ahatagatifu rwose. 11Igihe Kristu ahingukiye, yaje ari Umuherezagitambo mukuru w’ibyiza bizaza. Yambukiranyije ingoro isumbije iya mbere agaciro n’ubutungane, itubatswe n’ikiganza cy’abantu, ari byo kuvuga ko itari iyo muri ibi byaremwe. 12Yinjiye rimwe rizima ahatagatifu rwose, atahinjiranye amaraso ya za ruhaya n’ay’ ibimasa, ahubwo aye bwite, aturonkera atyo ubucungurwe bw’iteka. 13Niba koko amaraso ya za ruhaya n’ay’ibimasa, kimwe n’umuyonga w’inyana yatwitswe, bishobora gusukura no gutagatifuza umubiri w’abo byuhagijwe, 14nk’amaraso ya Kristu wituye Imana ho igitambo kitagira inenge ku bwa Roho Uhoraho, yo azarushaho ate gusukura umutima wacu awukiza ibikorwa bitera urupfu, ngo dushobore gusingiza Imana Nzima?
ZABURI (Zab 47 (46), 2-3, 6-7, 8-9)
Inyik/ Imana izamutse bayiha impundu,
Uhoraho azamutse avugirwa n’impanda.
Miryango mwese, nimukome yombi,
musingize Imana mu rwamu rw’ibyishimo,
kuko Uhoraho, Umusumbabyose, ari Ruterabwoba,
akaba Umwami w’igihangange ku isi yose.
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange!
Nimucurangire Umwami wacu, nimucurange!
Kuko Imana ari yo mwami w’isi yose,
Nimucurange mwimazeyo mubyamamaze.
Uhoraho ni Umwami ugenga amahanga,
Imana itetse ku ntebe yayo yuje ubutungane.
IBANGONDIRIMBO RIBANZIRIZA IVANJILI (Intu 16,14)
Alleluya Alleluya.
Nyagasani Mana, kingura umutima wacu,
Kugira ngo twite ku magambo y’Umwana wawe tubigiranye
Urukundo.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 3, 20-21)
Muri icyo gihe, 20bageze imuhira abantu benshi bongera guterana, bituma badashobora kugira icyo barya. 21 Nuko bene wabo wa Yezu babyumvise baza kuhamuvana; kuko bavugaga ngo « Yasaze!»


text:
sam.
17
mars
2012
1. Isomo rya mbere riratwereka uburyo umuryango Imana yikundiye, ikagendana na wo, aho kumva ko iyo neza wagiriwe ugomba kuyitura, wateye umugongo Imana, “abakuru b’abaherezabitambo n’abatware ba rubanda bakarushaho gucumura bakurikiza imihango yose mibi y’abanyamahanga, ndetse bakandavuza Ingoro Uhoraho yari yaratagatifurije i Yeruzalemu.” Inabi ibagenda imbere ityo. Imana ariko nticibwa intege n’imyitwarire mibi ya muntu, ihora igoragoza kugira ngo irebe niba hari icyo yaramura. Niyo mpamvu “yabihanangirije bikomeye kandi ibatumaho kenshi intumwa zayo, ibitewe n’imbabazi yari ifitiye umuryango wayo n’Ingoro yayo bwite.” Ngizo impuhwe z’umubyeyi udashimishwa no guhana ahubwo ukora ibishoboka byose kugira ngo uwo yibarutse agaruke mu nzira nziza kandi agire ubugingo n’icyubahiro. Imana itwihanganira kenshi, ikadukura kenshi mu nzarwe z’ibibi, z’umutima mubi, z’urwango… twishoramo kuko yifuza ko twayibera abana beza.
2. Pawulo Intumwa abwira abanyefezi aragira ati: “Bavandimwe, Imana ni Nyir’impuhwe zihebuje; kubera urukundo rwinshi yadukunze, n’ubwo twari twarapfuye tuzize ibyaha byacu bwose, yadushubije ubugingo hamwe na Kristu.” Uku kwizera gukomeye kuranga Pawulo, uku gukesha byose impuhwe z’Imana, nibyo Nikodemu yiyumvisemo maze yiyemeza gusanga Yezu kuko yari yamubonyemo urumuri rutabonekaga mu bandi bigisha b’icyo gihe.
3. Nikodemu ni ikimenyetso cy’umuyahudi wubahiriza amategeko, ukomeye ku idini rye ariko akaba n’icyimenyetso cy’umuntu wicisha bugufi, akamenya gutega amatwi. Niyo mpamvu asanze Yezu kuko afite iyo nyota yo kumenya Imana no kuyibwirwa kugira ngo abone uko ayikurikira neza. Nikodemu ntabwo ari umuntu ubonetse wese kuko yari mubanyabwenge, akaba yari no mu nama nkuru ya kiyahudi y’icyo gihe. Nubwo ariko twavuga ko yari igihangange, umutima we wari unyoteye Imana. Niyo mpamvu yagannye Yezu kuko yamubonagamo umuntu wabasha kumara inyota ukwemera kwe, maze Yezu na We aramubwira ati: “Nk’uko Musa yamanitse inzoka mu butayu, ni ko n’Umwana w’umuntu azagomba kumanikwa, kugira ngo umwemera wese agire ubugingo bw’iteka. Koko Imana yakunze isi cyane, bigeza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka.”
4. Kuri Nikodemu, aya magambo araha icyerekezo ubuzima bwe kandi arakomeza ukwemera kwe. Natwe nka Nikodemu, dukeneye kujya kumva Yezu, tukamutega amatwi akatwigisha, akatwereka kwemera icyo aricyo. Yezu kubera urukundo yaje muri twe, kubera urukundo yemeye urupfu, ariko na none kubera urukundo aratubwira ati: “Imana ntiyohereje Umwana wayo ku isi ngo ayicire urubanza, ahubwo yagira ngo akize isi. Umwemera wese ntacirwa urubanza, ariko utemera aba yaciriwe urubanza… Dore urwo rubanza urwo ari rwo : ni uko urumuri rwaje mu isi, abantu bakikundira umwijima kuruta urumuri, kuko ibikorwa byabo byari bibi.” Yezu arifuza ko twakwiyambura umwijima tukambara urumuri kandi tukaba abana b’urumuri. Nitwireremo kugira neza, nitwigiremo kwanga umugayo, umwijima uturimo nituwutsindishe Kristu wadukunze ubuziraherezo. Niturangwe n’urukundo kandi tube abanyamahoro. Mugenzi wacu tumubere urumuri kandi twese nka Nikodemu dusange Yezu atwigishe. Twinangira imitima yacu ahubwo nka Nikodemu wari igikomerezwa, nitwibuke ko ubukire n’ubuhangange butugira abantu ari ubukire bw’umutima uha abandi amahoro.
P. Jean Damascène MUGIRANEZA


text:
05.12.2016 06:45
Abanyeshuri 605 mu gikorwa cyo gushakisha impano mu by’imikino
Abanyeshuri 605 nibo bitabiriye icyiciro cya nyuma cy’imyitozo yo gushakisha impano z’imikino (talent detection) ziri mu banyeshuri bafite munsi y’imyaka 15. Ku wa gatanu tariki 02/12/2016 nibwo Umunyamabanga wa Leta ushinzwe Amashuri Abanza n’Ayisumbuye Bwana Isaac Munyakazi yasuye abo banyeshuri aho bitotezaga mu Karere ka Ruhango ku ishuri rya Ecole des Sciences Byimana.
Bwana Munyakazi yabagiriye inama ati “Ndabashimiye kuba mwarirengagije ibiruhuko byanyu mukaza hano kwitoza hamwe na bagenzi banyu. Iyi myitozo izabafasha kuvamo abakinnyi beza mu mikino itandukanye. Nagiranga ngo mbasabe ko aya mahirwe mwabonye ntazarangirire hano, muzayabyaze umusaruro. Igihugu cyanyu kibatezeho umusaruro mwinshi, murasabwa kubaka amakipe meza y’igihugu azatwara ibikombe ku rwego mpuzamahanga”.
Aba banyeshuri bari bamaranye ibyumweru bibiri, bitoreza hamwe, igikurikiraho ni uko mu mwaka utaha bashyirwa mu bigo by’amashuri bizabafasha gukomeza guteza imbere impano mu by’imikino bafite.
Turabamenyesha ko amajonjora yakozwe ku banyeshuri 972 bari bitabiriye iki gikorwa muri “ligues” esheshatu nk’uko zateguwe n’Ishyirahamwe rya Siporo mu Mashuri : Centre I (Gasabo, Kicukiro, Nyarugenge, Gicumbi na Bugesera), Centre II (Kamonyi, Muhanga, Nyanza na Ruhango), Amajyaruguru (Musanze, Burera, Rulindo, Gakenke), Amajyepfo (Huye, Gisagara, Nyaruguru, Nyamagabe, Rusizi, Nyamasheke), Iburasirazuba(Rwamagana, Kayonza, Ngoma, Kirehe, Gatsibo, Nyagatare), Iburengerazuzuba (Nyabihu, Ngororero, Rubavu, Rutsiro na Karongi).
Icyo ni icyiciro cya mbere kigizwe n’abanyeshuri bafite munsi y’imyaka 15 (benshi muri bo biga mu mashuri abanza).
Icyiciro cya kabiri kigizwe n’abanyeshuri bafite imyaka iri hasi ya 17, bo bazatangira imyitozo tariki 07/12/2016 baze nabo bamarane ibyumweru bibiri.
Itumanaho
REB


text:
Ababyeyi b’abagabo baranengwa n’abana babo ko batabaganiriza nkuko babigaragarije mu kiganiro agasaro.com yakoze ku munsi munsi wo kubahiriza uburenganzira bw’abana kuri Radiyo 10.
Muri icyo kiganiro cyari kigamije ku kuvuga ku bikorwa ababyeyi bakwiye gukorana n’abana mu rwego rwo kubitaho babaha umwanya ukwiriye, harimo kubaganiriza, kubaherekeza ku ishuri, gukorana imirimo itandukanye n’ibindi. Nyuma yaho abantu bafungurirwa umurongo wa Telefoni ngo batange ibitekerezo. Mu bahamagaye rero hari higanjemo abana b’ingimbi n’abangavu ( teenagers) bose bahurije ku kuba ababyeyi babo b’abagabo batabaganiriza.
Umwana umwe w’umukobwa yavuze ukuntu se atamuganiriza ndetse akaba amutinya cyane. Undi ati : « papa iyo aje agasanga umwana urira, akubita uri kurira atanamubajije impamvu yariraga, » undi undi mwana w’umuhungu ati « papa wapi ntatuganiriza niba ari akazi kenshi sinzi, » undi musore ati « nubwo papa atatuganiriza basi mumupere indirimbo » n’abandi bagiye bahamgara birerekana ko kimwe mu bibazo abana bafite ari ukubura uburyo bwo kuganira n’ababyeyi babo b’abagabo.
Ku rundi ruhande ariko abana berekanye ko ababyeyi babo b’abagore aribo babaganiriza benshi bavugaga bati “ ababyeyi si bamwe, mama we aratuganiriza”. Abandi basabira aba mama wabo indirimbo zitandukanye zijyanye no kubabwira ko babashimira uko babitaho.
Nubwo tutavuga ko ababyeyi b’abagore bose bita ku kuganiriza abana ijana ku ijana ariko nyuma y’icyo kiganiro biragaragara ko kudaha umwanya abana ku babyeyi b’abagabo ariko gukomereye abana bari mu kigero cy’ubugimbi.
Zimwe mu ngaruka rero iyo abana babahungu bataganirizwa na ba se cyangwa batababona muri rusnage harimo e ni ukutigirira icyizere, kudafata ibyemezo vuba, gutinya kuba umuyobozi cyangwa kutubaha abayobozi, ndetse no kwigira icyigenge no gufata ibiyobyabwenge.
Ingaruka ku bakobwa bo harimo kubura urukundo rw’ibanze mu buzima bagahora barushakisha, kunanirwa kwihagararaho mu byemezo ndetse no guhora yumva yayoborwa n’abandi ( dependent).
Mu gusoza icyo kiganiro ariko hari icyizere ko bishobora guhinduka, umusore umwe yarahamagaye ati ikiganiro mwakoze ndumva biteye ubwoba ati buriya twe nitugira abana tuzajya tubaganiriza.
Abana baranenga ba se ko batabaganiriza.
Ababyeyi b’abagabo baranengwa n’abana babo ko batabaganiriza nkuko babigaragarije mu kiganiro agasaro.com yakoze ku munsi munsi wo kubahiriza uburenganzira bw’abana kuri Radiyo 10.


text:
Nyiransabimana Zaina wo mu Karereka Rusizi aratangaza ko yabaye umwana w’umukobwa yari amaze imyaka 20 atwite ngo kubera igihano cy’Imana.
Uyu mugore hashize ibyumweru bitatu yibarutse umwana muzima.
Ahamya ko yari amaze imyaka 20 atwite uyu mwana, ahereye ku gihe aherukirana n’umugabo.
Mu kiganiro yagiranye na Radio One dukesha iyi nkuru, Nyiransabimana yavuze ko yashatse umugabo mu mwaka wa 1996. Nyuma y’igihe gito umugabo we ngo yaje gupfa amusigira inda y’amezi abiri ariko asiga iyo nda itagaragara.
Hashize imyaka icyenda uyu mugore yashatse undi mugabo ufite undi mugore.
Yagize ati “Yarapfuye kuko yari arembye, aba apfuye inda itaragaruka imbere, biba ngombwa ndangije imyaka icyenda n’igice nshaka undi mugabo..ariko kuko byari biri mu bushake bw’Imana kuko nari nagiye gushaka Imana itabishaka, kuko nari nshatse ku mugabo ufite undi mugore Imana ntiyabyemera inda ntiyagaruka imbere.”
Nyiransabimana yaje gutandukana n’uwo mugabo wa kabiri, avuga ko ubu hashize imyaka 13 batandukanye.
Yemeza ko Imana ari yo yatumye inda ye irigita, ati “Niyo nashurashura kuko byari mu bushake bw’Imana n’ubundi ntiyari kugaruka. None se sinari nshatse uwo nguwo kuki itagarutse imbere ? Njyewe ndabihamya ko Nyiringabo (Imana) ari we wabikoze. Dufite Imana itavogerwa, dufite Imana ivuga.”
Mukamusoni Florida, nyina wa Nyiransabimana na we avuga ko umukobwa we yabyaye kubw’igitangaza cy’Imana.
Yagize ati “Uwo mwana yashatse umugabo wa mbere, amusigira inda y’amezi abiri…Ejo bundi mu kwa mbere nibwo inda yaje imbere ari no mu burwayi arembye tuzi ngo ni uburwayi ariko hari icyo Imana yari ikoze. Twaje kumenya ko ari inda igeze mu mezi atanu agiye kwa muganga.”
Abaturanyi b’uyu muryango na bo bemeza ko ari igitangaza cy’Imana kuba Nyiransabimana yarabyaye inda imaze imyaka 20.
Bavuga ko kuva yatandukana n’umugabo wa kabiri, nta ngeso mbi zo gushurashura bamuziho.
Dr Charles Nkurunziza, umuganga uri kwihugura mu bijyanye n’indwara z’abagore (gynecology) mu kiganiro yagiranye na MAKURUKI, yavuze ko bidashoboka ko umubyeyi atwita igihe kingana gutyo.
Yagize ati “ Ntabwo bishoboka kereka mu Mana nyine. Uko ibintu biba bimeze umwana agira igihe amara mu nda, nibura ibyumweru 41, iyo birenze aba agomba kubyazwa kandi haba hari ibyago byo gupfa, (babyita Postdate) icyo gihe umubyeyi agomba kubyazwa uko byagenda kose….Ibyo rero ni imyizerere. Mu myizerere abaturage bajya bavuga ngo baramuzinze ariko muri siyansi ntibibaho.”
Mu minsi ishize mu gihugu cya Bangladesh havutse umwana wari ufite isura nk’iy’umukambwe, abaganga bakemeza ko yagize ikibazo cy’indwara yitwa Progeria.
Dr Nkurunziza yavuze ko ibya Nyiransabimana bitandukanye n’ibyo kuko ngo umwana kuvuka agaragara nk’ushaje biba bidasobanuye ko yakuriye mu nda.


text:
Louise Mukasekuru, umukobwa mugufi cyane wamamaye cyane mu mujyi wa Kigali aho benshi bakunda kumwita Nyampinga cyangwa “Miss”, agiye gukora ubukwe n’umusore wamwihebeye ariko avuga ko abantu bazagera mu bukwe bwe bafite ibyuma bifotora, azahita yiyambura agatimba agahangana nabo akabereka uwo ari we.
Mu mpera z’iki cyumweru gishize, nibwo uyu mukobwa yakorewe ibirori bizwi nka “Bridal Shower” bikorerwa abakobwa bagiye gushyingirwa, hanyuma mu minsi micye akaba azambikana impeta n’umusore bikundaniye, ariko ngo mu bukwe bwe yiteguye kuzahangana n’abashaka kuzafata amashusho cyane cyane abanyamakuru kuko atifuza ko ubukwe bwe buzavugwa cyane mu bantu.
Ubwo yaganiraga n’itangazamakuru, Nyampinga yanze kugira byinshi avuga ku bukwe bwe no ku musore bagiye kurushinga, gusa avuga ko atifuza kuzabona abanyamakuru cyangwa abandi bantu bafata amashusho ngo bazasakaze iby’ubukwe bwe.
Yagize ati: “Ninababona nkabona na camera tuzarwana, nzakuramo agatimba nkajugunye turwane, ntabyo nshaka njyewe. Umuntu witwa umunyamakuru cyangwa umuntu wa televiziyo cyangwa undi wese uzafata amashusho tuzagerana kure… Cyangwa ntabwo unzi? Icyo gihe muzamenya uwo ndi we.
Tariki 7 Mutarama 2017 nibwo Nyampinga azambikwa impeta n’umusore tutabashije kumenya amazina ye, n’uyu mugeni akaba avuga ko ntawe yabwira ibyerekeranye n’ubukwe bwe kuko ashaka ko buzaba mu muhezo w’abanyamakuru cyangwa abandi bashobora gufata amashusho bakayasakaza bakoresheje amatelefone cyangwa ibyuma byagenewe gufata amashusho.
Posted by Emmy kuri Rwandapaparazzi.rw Kigali
87,330 total views, 10 views today


text:
Gicumbi: 2017 izasiga abaturage ibihumbi 15 bakoresha amazi meza
Umuyoboro w’amazi meza ugiye kubakwa mu murenge wa Manyagiro muri Gicumbi witezweho guha amazi meza abaturage ibihumbi 15 bitarenze 2017.
Byatangajwe ubwo umushinga “Water For People” ufatanyine n’ubuyobozi bw’Akarere ka Gicumbi bafunguraga ku mugaragaro ibikorwa byo kubaka uwo muyoboro w’amazi uzaba ufite ibilometero 21, tariki ya 03 Ugushyingo 2017.
Eleanor Ellen, Umuyobozi w’umushinga “Water For People” ku Isi, watanze inkunga yo kubaka uwo muyoboro w’amazi, avuga ko bishimira kubona umuturage abayeho mu buzima bwiza. Kandi ntawagera ku buzima bwiza adakoresheje amazi meza.
Yijeje abatuye Umurenge wa Manyagiro ko uwo muyobora w’amazi bagiye kubakirwa uzabageraho bidatinze kuko ngo ibyo uwo muryango wiyemeje ubigeraho kandi vuba. Uwo muyoboro uzuzura utwaye miliyoni 756RWf.
Abaturage bo mu Murenge wa Manyagiro bavuga ko bishimiye cyane kuba bagiye kujya bakoresha amazi meza, kandi bakayakura hafi yabo. Ubusanzwe ngo bakoreshaga amazi mabi kandi bavoma kure.
Nzeyimana Aloys avuga ko bakoraga urugendo rw’isaha imwe n’amaguru bajya kuvoma. Ibyo ngo byatumaga abana bakerererwa ishuri cyangwa bakarisiba.
Agira ati “Turishimye cyane ku buryo utabyumva, kuko tugiye kugira ubuzima bwiza pe, kuko nta kongera kuruha dukora ingendo ndende”.
Umunyabanga nshingwabikorwa w’Intara y’Amajyaruguru, Kabagambe Deo asaba abo baturage gufata neza uwo muyoboro w’amazi kugira ngo hatazagira uwangiza.
Akarere ka Gicumbi kari mu turere tutagira amazi meza. Kugeza ubu ngo abaturage bagerwaho n’amazi meza ku buryo buhoraho babarirwa kuri 45%. Naho abagerwaho n’isuku n’isukura bakaba ari 33%.
Gusa ariko umushinga “Water for People” ufite intego yo kugeza amazi meza mu mirenge yose igize Akarere ka Gicumbi uko ari 21.
Uwo mushinga ngo ufite amafaranga angana na miliyari 45RWf, azashorwa mu bikorwa by’amazi, isuku n’isukura mu gihe cy’imyaka itanu muri ako karere.


text:
“Ariko niba Umwuka w’Iyazuye Yesu aba muri mwe, Iyazuye Kristo Yesu izazura n’imibiri yanyu ipfa ku bw’Umwuka wayo uba muri mwe.”Abaroma 8:11
Hari igihe umuntu ageramo akumva arihebye bikomeye kandi kuko yumva atinye urupfu ariko ikibazo buri muntu wese ashobora kwibaza, ni ukwifuza kumenya niba nyuma y’urupfu hari ubundi buzima. Abizera dufite ibyiringiro ko hari igihe tuzabaho by’iteka ryose, urupfu ntabwo ari rwo herezo ry’ubuzima ku bizera nyakuri. Mu by’ukuri hari igihe umutima uzahagarara ndetse bihite biba iherezo ku mubiri ariko si ryo rizaba ribaye iherezo ryawe.
Waremwe mu ishusho y’Imana, uremanwa Ubumana muri wowe butabasha gupfa ahubwo buzabaho iminsi yose ariyo mpavu utazapfa ahubwo uzarama kuko ijambo ry’Imana rivuga ngo hahirwa abapfa bapfira mu mwami. Niyo mpamvu igihe cyose tugomba kugira ibyiringiro ko niba dufite Imana muri twe ntakintu gikwiye kudutera ubwoba, yaba ari agahinda, ibyago, amakuba n’ibindi bijya bidutera ubwoba, ujye ubineshesha kwizera ko uzabaho imyaka n’Imyaka ntaho muhurira igihe uzaba wamaze kwinjira mu bwami bw’ijuru.
Muri Yesu Kristo tubaho mu buzima bw’ubutsinzi, kuko twababariwe rwose n’umwami wacu Yesu Kristo. Warabohowe kandi wahinduwe n’Imana iguha ubushobozi bwo kuzabaho iteka ryose.


text:
Huye: Icyarabu kigiye kubakwa nyuma y’imyaka 6 ari nk’itongo
Nyuma y’imyaka itandatu amazu y’ubucuruzi y’ahitwa mu Cyarabu i Huye afunzwe ngo hubakwe amagorofa, ba nyirayo batangiye kuyasenya ngo hubakwe.
Ubuyobozi bw’Intara y’Amajyepfo bwagiranye inama na ba nyir’amazu, mu kwezi kw’Ugushyingo 2016, bubaha igihe cy’ukwezi cyo kuba abatuye mu bikari by’aya mazu bimutse, bagasenya, bagatangira kubaka amagorofa.
Guverineri Marie Rose Mureshywankwano avuga ko ibiganiro yagiranye n’abahafite amazu byabaye mu bwumvikane, basobanurirwa impamvu hadakwiye gukomeza kuba nko mu matongo kandi ari mu mujyi.
Yagize ati “Twaricaye tuganira na bo, tubasobanurira ko Huye iri mu mijyi itandatu ikurikira Kigali, tubasobanurira uko iyo mijyi igomba kuba iteye, tubasobanurira kandi ko bitaba byiza Huye isubiye inyuma aho kujya imbere.”
Abafite amazu mu Cyarabu biganjemo Abarabu bakomoka mu gihugu cya Omani.
Bavuga ko ibisobanuro bahawe n’ubuyobozi, no kuba igihugu bakomokamo cyarabemereye kububakira ari byo byabateye imbaraga.
Hussein Hitimana ati “Muri Oman baravugaga bati n’ubundi yari gahunda ya Leta yo gusenya. Tuzaze dusanga mufite ibibanza bishije neza, noneho mu minsi 45 tuzatangire kububakira.”
Amazu yo mu Cyarabu ntari gusenywa yose hari agihagaze. Guverineri Mureshyankwano avuga ko ba nyirayo batazahutazwa, ahubwo bazakomeza kugirwa inama ngo bavugurure.
Ati “Na bo ntibazashimishwa no gusigara mu mazu ameze nk’amatongo, iruhande rwabo hari amazu meza asobanutse, babona abavuguruye bari kwinjiza amafaranga. Na bo bazavugurura turabyizeye.”
Abanyehuye bishimira kuba Icyarabu gitangiye kuvugururwa kuko ngo hagiye gukurwaho amatongo rwagati mu mujyi wabo yatumaga usa nabi.
Banavuga ko niyuzura ubucuruzi buzarushaho gutera imbere. Ikibazo gusa ngo ni uko amazu y’amagorofa yuzura ahenze, buri wese atabasha kuyigondera.
Rebecca Mugwaneza ati “bajye baca amafaranga makeya kugira ngo n’abaciriritse babone aho bakorera, batere imbere.”
Ibitekerezo ( 5 )
mwaramutse
Twe hano kukibuye muri kaminuza , college of medicine and health science Nyamishaba campus, umunyeshuri yaguye mukivu kumugoroba wa 6/1/2017 kugeza ubu ntabwo araboneka
Ibikorwa nkibyoturabyishimira nibabyagera burihamwe mukomerezaho
Imyaka itandatu yose nigihombo gikabije birumvikana ko bafashe icyemezo hatabayeho kuganiriza abaturajye ibyiza byumugi ubu nibwo baganirijwe bikumvikana ndabona uriya muyobozi haribyo ari guhindura nakomereze aho murokoze
Iriya style bashyize ku mazu y’utwenge sinzi ibyayo...wagirango ni amazu yarashwe n’amasasu.
Considering Rwandan history, i dont think that’s appropriate.
ni byiza kabisa umujyi wacu watera imbere ibyo ubuyobozi bwakomeje buvuga noneho bigiye kuba bakomereze aho.


text:
Kugirana isezerano rishya n’Uwiteka
Yosuwa 5:8-9 “ Nuko abantu bose bamaze gukebwa baguma aho bari bari mu mahema yabo kugeza aho bakiriye. Uwiteka abwira Yosuwa ati”Nohe mbakuyeho igisuzuguriro Abanyegiputa babasuzuguye. Nicyo gituma aho hantu hitwa Gilugali na bugingo n’ubu”.
Yesu ashimwe. Ndufuza ko twaganira kuri aya magambo kandi nawe ukagira ikifuzo cyiza muri wowe. Kugira ngo tubyumve neza reka mpere ku murongo wa 2, w’icyo gice. Uwiteka yabwiye Yosuwa ko atoranya amabuye meza yo gukebesha abisirayeli. Gukebwa ni iki? Gukebwa ni ikimenyetso cyakorerwaga abagabo bagakeba icyo bambariyeho hanyuma ibi bigasubanura ko bagiranye n’Uwiteka isezerano y’uko ari abantu b’Imana, ari ubwoko bwe, ko bemewe nawe.
Bene data Bibiliya itwereka ko aba bantu ntabwo bari barigeze bakebwa kuko bari bakigendera mu isezerano rya ba se. aba ntabwo bari bakiriho kuko bari baragomeye Uwiteka hanyuma Uwiteka abatsinda mu butayu. Abana babo babaho badakebwe.
Hari igihe umugore agendera mu isezerano ry’umugabo cyangwa umugabo nawe akagendera mu isezerano ry’umugore we, abana bakagendera mu gakiza k’ababyeyi, ariko igihe cyabyo kirarangiye. Igihe kirageze ngo uwahekwaga yigenze. Niyo mpamvu Imana yifuza kugirana nawe isezerano ugakebwa ku giti cyawe. Umva Imana ishaka ko uva mu rungabangabo.
Umva nubwo ubona ntacyo bigutwaye ariko hari igisuzuguriro cy’abanyegiputa kikuriho mu gihe cyose udahindura uburyo ngo winjire mu isezerano ryawe n’Imana. Reka ikigare kuko ubugingo ni ubw’Umuntu ku giti cye. Hari igisuzuguriro abanyegiputa bagusuzuguye nta kindi cyakivanaho uretse gukebwa ku giti cyawe. Birakwiye ko ukizwa ukinjira mu mariba y’agakiza, ukavomana ibyishimo muri yo.
Uru rubyiruko rw’Abisirayeli hari byinshi babonye Imana ikora bati kweli Imana yavuganye n’aba data ko izabagirira neza, none uyu munsi nitwe bisohoyeho. Ibyo nabyo nibyiza ariko batarakebwa bo ubwabo bari bakikoreye igisuzuguriro cy’abanyegiputa. Imirimo y’Imana urayibona bitewe n’abantu bagusengera ariko ntibikuvanyeho igisuzuguriro banyegiputa bagushyizeho.
Fata icyemezo, reka kugendera mukigari, cyo kuvuka mu bantu bazi Imana ariko nta Mana utunze muri wowe. shakana Imana Umwete uramenya byinshi byiza uhishiwe mu mariba y’agakiza.
Imana ibahe Umugisha.
Ev.ndagijimana.donath@yahoo.fr


text:
Nimuguma muri jye amagambo yanjye akaguma muri mwe, musabe icyo mushaka cyose muzagihabwa. Yohana 15:7
Kuko Uwiteka Imana ari izuba n’ingabo ikingira, Uwiteka azatanga ubuntu n’icyubahiro, Ntazagira ikintu cyiza yima abagenda batunganye. Zaburi 84:12
Hari ubwo rimwe na rimwe bitugora kwemera ko Imana irimo gukora mu buzima bwacu, cyane iyo tubayeho ibitandukanye n’ibyo twasengeye cyangwa twifuza.
Iyo umuntu asenga aba avuga gusa, uwasanga ubikora atabizi cyangwa atabimenyereye ashatse yakwita umusazi kuko aba abona ari byo bigukwiye, ariko amasengesho arakora mu buzima bwacu. Nubwo bitangira ari amagambo, rimwe na rimwe tuvuga twungikanya bisa naho ntacyo bimaze ariko bigaruka mu bikorwa.
Hari ubuhamya bwinshi bwaba ibyanditse mu ijambo ry’Imana ndetse n’abandi benshi mu buzima busanzwe bigaragaza ko Imana ikora, igasubiza amasengesho y’abera. Hari umuririmbyi wigeze kuririmba ngo mu gihe cyo gusenga, amasengesho yacu agera kura cyane, agatambuka inyenyeri akagera ku Mana Data.
Hari ibintu byinshi bibera mu masengesho, hari intambara nyinshi zaba izo tumenya n’izo tutamenya Imana iturwanirira. Nshuti amasengesho arakora, wowe guma muri Kristo kandi usenge ubudasiba, bitinde bitebuke uzabona gukora kw’ayo masengesho.
Bibiliya yatubwiye ngo nimuguma muri jye ( Yesu niwe uvuga), amagambo yanjye nayo akaguma muri mwe, ni icyo adushakaho, ntabwo birangiria aho hari umusaruro bizaduha, dusabe icyo dushaka tuzagihabwa.
Ntabwo ari ukwibera aho ushaka ngo uze uje gusaba icyo ushaka ,oya, nituguma muri Yesu, amagambo ye akaguma muri twe, nibwo tuzaba twemerewe gusaba icyo dushaka tukagihabwa. Muri iki gihe amasengesho yacu azakora imirimo n’ibitangaza mu buzima bwacu, tuzabona gukora kw’Imana.
Irindi jambo twasomye muri Zaburi ryavuze ngo hari abantu Uwiteka atagira icyo yima, ni abagenda batunganye, abagenda nk’uko ashaka azategera ugutwi gutaka kwabo.
Ijambo ry’Imana rivuga ko ari Imana y’ibifite imibiri byose, nta kintu na kimwe kiyinanira, Yeremiya 32:27, kuyigumaho rero si uguhomba kuko ishoboye byose.
Humura, komeza usenge,ugume mu mwanya Imana igushakamo. Umva iri jambo riguhumurize, ‘’Ariko koko Imana iranyumviye, Ityarije ugutwi ijwi ryo gusenga kwanjye.’’ Zaburi 66:19
Imana iguhe umugisha.


text:
Indoneziya ni kimwe mubihugu bibarizwa ku mugane w’Aziya, ni igihugu cyiganjemo umubare munini w’abayoboke b’idini ya Isilamu. Imitwe y’intagondwa akenshi zivuga ko zigamiye ku matwara akaze y’Idini ya Isilamu, ntikunze korohera abakristo bacye batuye igihugu cya Indoneziya bityo bagasa ko perezida Jokowi uyobora icyo gihugu yabatabara agahagarika itotezwa ritaboroheye.
Perezida w’icyo gihugu akaba afite akazi katoroshye ko kurwanya izo ntagondwa kugira ngo aabe ashobora guhagarika akarengane gakorerwa abakristo mu gihugu cye.
Mu minsi ishize umuryango w’Ivugabutumwa uzwi ku izina World Evangelical Alliance wavuze ko perezida Joko Widodo, uzwi cyane ku izina rya Jokowi, akwiye kongera kureba ku nzira yakoreshaga mu guhagarika umuvuduko w’izo ntagondwa mu gutoteza abakristo kuko bigaragara ko uburyo yakoresha butabashije kugira icyo bugeraho.
Kuva Jokowi yagera ku ntebe y’ubuyobozi, yagerageje gushyira mubikorwa yitonze ingamba z’ubworoherane n’ubw’umvikane hagiti y’abakristo n’izo ntagondwa baharanira kwirinda icyabashyamiranya. Nkuko tubikesha raporo yakozwe na The World Alliance, bikekwa ko yaba ariyo mpamvu nta mategeko yandi yaba yarashyizeho yagira icyo atwara izo ntagondwa bityo zikikomereza ibikorwa byazo nkuko byari bisanzwe byo gukandamiza no gutoteza abakristo.
Jokowi uyoboye Indoneziya, ubwo yiyamamarizaga kuyobora kino gihugu gituwe n’umubare munini w’abayoboke b’idini ya Isilamu kurusha ibindi bihugu ku isi ariko kikaba kinemera andi madini harimo n’ayagikristo, yari yaravuze ko azbungabunga uburenganzira bw’ikiremwa muntu, ukwishyira ukizana kwa buri wese ndetse ko azarwanya yivuye inyuma ikarengane akari ko kose gashingiye kumyerere y’idini runaka. Ikintu cyatumye abatari bacye bamushyikira kubera itotezwa ryiyongeraga umunsi ku munsi.
Umuryango uharanira uburenganzira bwa muntu Human Rights Watch, uhamgarira umuyobozi wa Indoneziya kudashyiraho gusa amategeko yo guhagarika icyo kibazo ahubwo ko agomba no guhita ahagarika uruhare rwa guverinoma ayoboye rwo rwo gukandamiza abanyamadini y’andi mato abariza muri icyo gihugu, agashyiraho ibihano kandi bishyirwa mu ngiro ku bayobozi bagaragayeho mwene ibyo bikorwa, kuvugurura no gusubira mu mategeko yose ashyiraho ukwishyira ukwizana kw’amadini yose.


text:
Abantu benshi bakeneye kumva ibya Yesu Kristu. Hari abataramwumva na rimwe, hari n’abandi barambiwe ubuzima bw’ibyaha. Bakeneye ubabwira uruhura.
Dore uburyo butanu bwagufasha kuyobora umuntu kuri Yesu:
1. Musengere
Saba Imana itegure umutima w’uwo yagushyize ku mutima.
2. Muhe gahunda
Uwo Imana yagushyize ku mutima, mujyane ahantu hatekanye, sangira nawe, n’ibindi byose byatuma akwiyumvamo.
3. Muhe umwanya akubwire ikiri ku mutima we
Wimwihutisha; reka yisanzure. Ushobora kumubaza uti "Ese uri mu rugendo rugana mu ijuru?" Mureke rero agusobanurire.
4. Muhe ubuhamya bwawe.
5. Musobanurire uburyo bwo kwakira Kristu.
Banza umusobanurire uburyo wowe ubwawe wakiriye Kristu. Icya kabiri, wifashishije ibyanditswe muri Bibiliya, musobanurire umugambi w’agakiza Imana imufitiye.
Uburyo utanga ubuhamya.
Tugaruke inyuma ku cya kane. Iyo umubwiye uko ubuzima bwawe bwari bumeze mbere yo guhura na Yesu n’uko bumeze nyuma yo guhura nawe, ni byo bimufasha cyane. Iyo umubwiye impiduka wagize kubera Yesu, bituma agira inzara n’inyota byo kwegera uwo uhindura abantu bene aka kageni. Natangira kukubaza niba nawe bishoboka ko yahinduka, muhe ubuhamya bw’uko nawe wari umerewe. Wenda wari umeze nka we, wenda wari urenze ibye, … Muhe ubwo buhamya.
Ibyiza wabutegura ku buryo butarambirana. Dore uburyo ubutegura:
• Uko wari umeze mbere:
Ubuzima bwawe uko bwari bumeze utarahura na Yesu: Wenda nta cyerekezo wari ufite, wari wiyanze, wari wigunze, ucitse intege, nta kizere, nta cyo wigezaho, uri mu mwijima, nta ntego, utanezerewe… Gerageza kumubwira uko wari umeze usanisha n’uko ameze.
• Uko wamenye Kristu:
Musobanurire uko wemeye Yesu, aho mwahuriye, uwamukuyoboyeho, impamvu yaguteye kumuyoboka… Mubwire uko wamenye ko uri umunyabyaha, ukumva ugize inzara n’inyota byo kumenya ukuri no kumenya neza uwo Kristu ari we. Uko wihannye ukizera Yesu Kristu.
• Nyuma yo Kwemera Kristu: Mubwire icyo Kristu yakoze mu buzima bwawe. Cyane cyane umubwire icyahindutse muri wowe kijya gusa n’icyo uzi kimugora.


text:
hari igihe umuntu ava ku kazi ananiwe agasanga abakozi batashyize ku murongo ibyo abategerejeho bigatera kubatonganya, ndetse abakozi bashaka kwisobanura ugasanga utabyumva , bityo bikaba byanavamo kuvugana nabi. Kugira ngo twirinde izo ntonganya rero, inama zikurikira zadufasha :
Kumusobanurira uko imirimo ikorwa neza : ni byiza kumubwira uko iwawe ibintu bikorwa dore ka hari igihe aba yarabaye aho bikorwa ukundi. Ku bijyanye n’imirimo y’umukozi wo mu gikoni, umubwira ibyo ashinzwe buri munsi n’ibyo ashinzwe kabiri cyangwa gatatu mu cyumweru .
Urugero:Buri munsi agomba gukora isuku (gukoropa, guhanagura umukungugu, koza douches,gukubura hanze, koza ibyombo, gukuba amasafuriya,n’ibindi byose bijyanye n’isuku).
Buri munsi agomba guteka (igikoma n’icyayi mu gitondo) : cyangwa se nyuma yo guhisha amafunguro ya ni mugoroba, gutegura amafunguro yo ku manywa hakiri kare ku buryo saa saba,13h, tuba turangije gufungura, gutegura amafunguro ya nimugoroba kuburyo saa mbili,20h,tuba turangije gufungura,n’ibindi), Mu cyumweru, umukozi akamenya ko agomba kujya amesa 1 cyangwa 2 ; Kuwa gatanu akamenya ko azasekura isombe,n’ibindi.
Ku bijyanye n’imirimo y’umukozi urera abana. Nawe icyangombwa cyane ni ukugira gahunda kandi umukoresha we niwe ubimufashamo : Kumenya igihe abana bagomba gufata ifunguro rya mu gitondo( break fast) , isaha yo kuboza, icyo kubagaburira saa yine, bafungura ryari ku manywa, isaha abana baryamira ku manywa na nimugoraba, n’ibindi.
Iyo umaze kumubwira ibijyanye n’imibereho y’abana umutoza n’ibijyanye n’isuku y’ibyumba by’abana n’isuku y’imyambaro yabo : urugero Buri munsi agomba gukora isuku mu cyumba (gukoropa,ugasasa,ugahanagura umukungugu,n’ibindi.) ; urugero Abana baryama mu mashuka inshuro 2 gusa, Abana bambara imyenda yo kurarana 2 gusa, Abana ntibambara imyenda idateye ipasi ; n’ibindi
Gutegura gahunda ihoraho (horaire) ijyanye n’amafunguro ya buri munsi, ku buryo we asabwa kureba gusa ikidahari mu bigomba gutegurwa ejo.
Hatabaye gahunda, biba byiza iyo abagore biiyibukije mbere yo kujya ku kazi bagatanga gahunda y’ibitegurwa saa sita na nijoro. Iyo hatabaye gahunda niho uzasanga hateguwe ibidakwiye ugatera amahane kandi washoboraga kubyirinda.
Kubaza umukozi witonze mu gihe yakosheje : Umukozi ashobora gukosa nkuko nawe bijya bikubaho ariko niba bimubaye ntibibe ishyano cyangwa se igitangaza bituma usakuza,itonde umubaze neza ndetse umubwire neza.
Urinde gutangira kumubwira amakosa ukigera mu rugo : hari igihe uba ukinjira mu rugo ukabona ko hadakubuye utaranasuhuza, si byiza guhita aribyo ubaza ako kanya. Banza usuhuze ubabaze uko biriwe, uko abana bameze. Ibyo uze kubishakira umwanya. Kuko n’ubwo akenshi ijisho ribona ibitakozwe, haba hari n’ibindi byinshi byakozwe.
Kumubwira gukora icyo atakoze nta kindi urengejeho : urugero niba usanze hari ibikoresho bitogeje, aho gutongana umubaza impamvu atabikoze, ukamuhamagara ukamubwira kubikora nta kindi urengejeho
Kugira igihe muhura mukaganira n’abakozi : ugomba kugira igihe mukora inama mutuje nta gutongana ukabashimira ibyo ubona bakora neza ukabanabawira nk’ikosa ubona abtangiye gusubiramo kenshi, unababaza nabo niba nta kibazo bafitemu kazi cyangwa hagati y’abo nk’abakozi.
Ibintu 6 byagufasha kwirinda intonganya za buri munsi n’umukozi
hari igihe umuntu ava ku kazi ananiwe agasanga abakozi batashyize ku murongo ibyo abategerejeho bigatera kubatonganya, ndetse abakozi bashaka kwisobanura ugasanga utabyumva , bityo bikaba byanavamo kuvugana nabi. Kugira ngo twirinde izo ntonganya rero, inama zikurikira zadufasha :
Labels: umuryango


text:
Waba wariteguriye aho uzaba iteka ryose? Pastor Desire
Ijambo ry’Imana: “Waba wariteguriye aho uzaba iteka ryose?”
“Dore ngiye gupfa, mu mva nicukuriye mu gihugu cy’ i Kanani abe ari mo uzampamba” (Itangiriro 50:5)
Umuntu wabyawe n’ umugore arama igihe gito kandi cyuzuwemo n’ imiruho agakenyuka. Akenshi ahita nk’ igicucu cy’izuba ntarame iminsi myinshi.
Mu isi twese turahakunda ariko igihe kinini tuhamara ni imyaka 80 ubundi tukajya iwacu h’ iteka ariko biterwa n’aho umuntu aba yarateguye akiri mu isi, mu ijuru(Kanani) no mu muriro ariho bise (Egiputa).
Isi tuyiruka inyuma amasaha 24 ntitwibuke no kwegera Imana ngo twezwe ariko tuzayivamo. Ibiri muri iyi si ni irari ry’ amaso kandi irashirana no kwifuza kwayo ariko abakunda Imana bazahoraho iteka ryose.
Isi itanga akazi ariko inyungu ni iy’ igihe gito. Umunyamerika umwe yabwiye umuhungu we ngo napfa azamuhambane amafaranga kuko yari afite menshi ariko apfuye umuhungu we amusinyira sheki ayishyira mu isanduku aramubwira ngo nugerayo uzarotire. Ibi yabikoze kuko yanze kumuhambana amafaranga.
Ni he wateganyije kuzatura iteka ryose? Yakobo yagize ubwenge aravuga ngo ngiye gutura muri Egiputa ariko reka nsige niteganyirije ncukuze imva I Kanani bazampambamo. Natwe turi mu isi ubugingo bwacu bukwiye kwitegura kuko isi tuzayivamo tujye aho twateguye.
Ufite irangamuntu ariko nturahinduka kuba umwana w’ Imana ngo ubone ubwenegihugu bw’ ijuru, ufite aho wavutse ariko nturavuka ubwa kabiri ngo ukizwe, ufite inzu mu isi ariko ntayo ugira mu bwami bw’ Imana, wambara neza ariko ntiwibutse kwambara gukiranuka, uhora wisiga ariko nturabona amavuta y’ Umwuka wera, uhora urya ariko ntiwibuka kurya ijambo ry’ Imana, uhora woga mu mazi ariko ntiwibuka koga mu maraso ya Kristo Yesu ngo ubabarirwe ibyaha, ufite konti ubitsaho ariko nta mirimo myiza uzagira iguherekeza nupfa, witeganyirije mu isi ndakwibutsa gutegura iherezo kuko isi uzayivamo ariko aho uzajya nah’ iteka mu ijuru cyangwa mu muriro.
Umukire w’ umuhinzi utari yariteganyirije neza yaravuze ngo: “Ngiye gusenya ibigega bito nubake ibindi binini mbwire umutima wanjye ngo tuza urye ntuzagira ikibazo”, iryo joro Imana iramubwira ngo ubugingo bwawe urabwatswe none ibyo waruhiye bibaye ibya nde? Icyaha yakoze yitiranyije ibintu ibyo umubiri abishyira mu mutima. Amafaranga abikwa kuri konti ntabikwa mu mutima, imyenda ibikwa mu kabati ntibikwa mu mutima; iyo ufashe iby’ ubugingo ukabyitiranya uba ukoze ikosa. Umutima uturishwa n’ ijambo ry’ Imana ntuturishwa n’iby’ isi kuko Yesu yavuze ngo: “Ubugingo bw’ umuntu ntibuva muri byinshi atunze kizwa hanyuma utunge ariko ukijijwe”.
Hari undi Biblia yita Nyamutunzi wari uturanye n’ umukene Razaro yambara uko ashatse ariko Razaro we akifuza guhazwa n’utuvungukira tuva ku meza y’ umutunzi, ariko iherezo ryarageze umutunzi arapfa arahambwa ariko Razaro we arapfa. Gusa ntaho Biblia igaragaza ko yahambwe ashobora kuba yarariwe n’ imbwa z’uwo mutunzi ariko basanga bateganyije ahantu habiri hahabanye; umukire yisanga mu muriro kuko atakiriye Yesu nk’ Umwami n’ umukiza w’ ubugingo bwe. Ariko Lazar we ajya mu gituza cya Abrahamu. Umukire nta byiza yari afite mu isi yasanze mu muriro yubuye amaso abona Razaro amerewe neza, byaba byiza ukaba umukire ariko ukubaha n’ Imana nawe ukennye ukiringira Imana. Ikibabaje ni ugukena mu ijuru ntuzajye no mu ijuru.
Urateganya ute? Iyo usambanye, ukiba, ukabeshya, ukabeshyera abandi ibinyoma, uba witeganyirije he? Muri Gehinomu(mu muriro) Ariko iyo ugize urukundo, ugasenga, ugakora ibyo ijambo ry’ Imana rigusaba uba witeganyirije neza.
Ibiryo wariye n’ubutunzi bwawe bwose ntacyo uzabihemberwa ariko icyo wafashishije umukene uzagihemberwa; amafaranga watanze mu murimo w’ Imana azakugarukira kuko imirimo myiza wakoze ntizapfa ubusa Imana ntikiranirwa ngo yibagirwe imirimo myiza(Abaheburayo 6:10).
Yesu yakoze ibishoboka byose ngo ntuzajye mu murimo keretse niwanga kwakira imbabazi ze kuko urupfu twari kuzapfa niwe warupfuye.Retour ligne manuel
Yesu ku musaraba yaravuze ngo: “Byose ndabirangije ushaka wese naze” abantu bazazira kwanga imbabazi. Urupfu rwa Yesu rwasobanuraga ko abazamwizera nta teka bazacirwaho(Abaroma 8:1). Yesu yanga icyaha ariko akunda umunyabyaha ariko nagaruka ukibirimo utarabyihana uzabihanirwa.
Imfashanyigisho: Umwami umwe ngo yari afite umwana w’ ikinege hanyuma aza kuribwa n’ umubu arwara malalia uwo mwana arapfa umwami aza kumenya ko yishwe na Malalia iterwa n’ umubu, umwami ahita abaza ubuhiri bunini kugira ngo aho azabona umubu hose azawice, yawusanga mu ruhanga rw’ umuntu yahita akubita ubuhiri, yawusanga ku modoka atitaye ko ihenda yakubita ubuhiri bose bari barabimenye iyo bamubonaga bareba ko nta mubu ubariho kugira ngo badakubitwa.
Uwo mwami ni Imana, umwana wapfuye ni Yesu umubu wariye ni icyaha cyamwiciye ku musalaba ariko icyiza mu rubavu rw’uwo mwana havuyemo umuti wica imibu(ibyaha) amaraso y’umwana we, ariko abatazemera izo mbabazi hari ubuhiri bwita umuriro w’ iteka. Hungira muri Kristo Yesu we kuzarimbuka.
Ahantu hamwe inzu ya etage yarahiye umugabo areba uko ari bukize abana n’ umugore biramugora ahita yigira urutindo abana n’ umugore bamunyuraho barambuka ariko umuriro umuzamukiramo akavuga ngo nindekura umugore n’ abana barapfa bose bambutse abwira umugore ngo uzanderere mpfuye ku bwanyu ahita apfa. Yesu yakoze ibishoboka byose ngo wowe ntuzarimbuke ariko uzapfa uzize kutemera imbabazi.Retour ligne manuel
Nkwifurije kwakira imbabazi no kwezwa kuko utejejwe wese atazareba umwami Imana!
Mwari kumwe na Pastor Desire ubakunda akabifuriza amahoro y’Imana.


text:
Rwamagana yahembye imirenge ya Nyakariro, Muhazi na Mwurire yesheje imihigo neza
Ubuyobozi bw’Akarere ka Rwamagana bwageneye ibihembo Imirenge 3 yabaye iya mbere mu guhigura imihigo mu mwaka w’ingengo y’imari ishize wa 2011-2012. Imirenge itatu yahembwe ni Nyakariro yabaye iya mbere n’amanota 86.1%, Muhazi ya kabiri n’amanota 84% na Mwulire ya gatatu n’amanota 81%.
Umurenge wa Nyakariro wahembwe igikombe na sheki y’amafaranga ibihumbi 100, uwa Muhazi uhabwa icyemezo cy’ishimwe certificate n’ibihumbi 80 naho Mwulire ihabwa certificate n’amafaranga ibihumbi 60.
Kayiranga Paul ushinzwe igenamigambi mu Karere ka Rwamagana yabwiye Kigali Today ko Imirenge yo muri Rwamagana yose yazamutse mu guhigura imihigo muri rusange, gusa Nyakariro, Muhazi na Mwulire ikarusha iyindi cyane kuko yanogeje ku buryo bwihariye gahunda zo guhuza ubutaka no kububyaza umusaruro mwinshi hakoreshejwe cyane cyane imikorere ya kijyambere.
Muri rusange ngo Imirenge y’I Rwamagana irimo gutera imbere mu bijyanye no gukorera ku mihigo. Imirenge imaze gutera imbere mubikorwa bimwe na bimwe nko guhuza ubutaka ku bihingwa byatoranyijwe, kuvugurura intoki, Umurenge SACCO, kubaka ibyumba by’amashuri hagamijwe uburenzi bw’ibanze kuri bose, kwitabira ubwisungane mu kwivuza n’ibindi.
Abanyamabanga Nshingwabikorwa b’Imirenge yabaye iya mbere bavuze ko babikesha kuba hafi y’abaturage no kubasobanurira ibikorwa Imirenge yabo iba yahize kandi abaturage bakabigira ibyabo bakabyitabira.
Mutabazi Jean Baptiste uyobora Umurenge wa Muhazi ati « Iyo abaturage bacu tubaganirije neza, tukabereka inyungu babifitemo nabo rwose baritabira kandi ibikorwa byose bikagenda neza. »
Umurenge wabaye uwa nyuma ni Munyaga yagize amanota 60.9%.
Â


text:
Kicukiro: Ikamyo yabuze feri yishe barindwi inangiza byinshi - AMAFOTO
Imodoka y’ikamyo yamanukaga iturutse i Nyanza ya Kicukiro yabuze feri imanuka, ihitana ibyo ihuye na byo byose, itangirwa n’amabisi abiri manini atwara abagenzi.
Mu ma saa yine z’igitondo cyo kuri uyu wa Gatanu, tariki 10 Kamena 2016, ni bwo iyi mpanuka yabaye, mu masaha y’urujya n’uruza rw’abantu ahazwi nka Kicukiro Centre.
Kugeza ubu imibare y’abaguye muri iyi mpanuka iracyashidikanywaho kuko abenshi bemeza hagati ya barindwi na 15.
Dore amwe mu mafoto uko byari byifashe nyuma y’impanuka:
Ibitekerezo ( 54 )
Ntitukibaze byinshi kubatuvuyemo.Ahubwo bijye bidusigira isomo twe ababa basigaye Ku isi. Ndihanganisha ababuze ababo muri iriya mpanuka yabereye I Nyanza ya Kicukiro.
Imiryango yaybuze abayo yihangne!
Bavandimwe, impanuka itwara ubuzima bw’abantu ni ibyago bikomeye! Imana ibakire! Aliko abanyamakuru cg abandi bakwirakwiza amafoto ku mbuga nkoranyambaga bagombye kwirinda kwerekana amafoto y’imirambo!! Njye mbona ari icyo twakita mu rufaransa "manque d’ethique".
yo Imana ibakire mubayo disi birambaje cyane
Turakomeza tubereke Nyagasani abakire mube,
kandi nabasigaye mukomeze kwihangana.
Turimubihebyanyuma Dusenge Tubikuyekumutima?
Imana ibakire mubayo ,ibahe iruhuko ridanshira imiyrango yihangane twifatanije mukababaro
ababuze ababo mwihangane kandi mukomere muribibihe bitaboroheye kandi muharanire kusa ikivi cyabanyu bazize accident
twasaba ko ababuze ababo bafashwa gukurikina ibya asirance
Imana ibakire mubayo kdi dodane zirakenewe mwuwo muhanda!
Mama ubakire mu bawe
Mama ubakire mu bawe


text:
Kuba Huye imaze kwesa neza imihigo imyaka itatu ikurikiranye, byatumye ubuyobozi bw’Akarere ka Rusizi,n’abafatanyabikorwa bako bakoreye umwiherero mu Karere ka Huye ngo bamenye ibanga bakoresha.
Uyu mwiherero w’iminsi ibiri watangijwe ku wa mbere tariki ya 12 Nzeli 2016.
Umuyobozi w’Akarere ka Rusizi Frederic Harerimana avuga ko Akarere ka Huye gafite ibanga kihariye rituma gahora mu myanya ya mbere, kubigiraho,nabo bikaba byabafasha.
Yagize ati”Akarere ka Huye,iyo urebye mu myaka itatu cyangwa ine ishize,kaza buri gihe mu myanya y’imbere.ni nacyo cyatumye tuza kugirango natwe twigireho dukomeze kuza mu myanya ya mbere,ndetse nibiba na ngombwa tuzabasimbure ku myanya bahora babona”.
Bamwe mu bafatanyabikorwa b’Akarere ka Rusizi bavuga ko mubyo biteze kuri uyu mwiherero, harimo kuganira ku buryo bamwe muri bo bareka gukora imishinga ya baringa.
Ibi bikabafasha kujya bakora imishinga igamije kuzamura umuturage kandi bakamuha umwanya wo kuyigiramo uruhare.
Euphrem Kamarampaka uhagarariye ihuriro ry’abafatanyabikorwa (DJAF) b’Akarere ka Rusizi,avuga ko bigaragara ko abafatanyabikorwa bo muri Huye bakorana neza n’ubuyobozi,ariyo mpamvu imihigo bayesa neza.
Ati ”Mu by’ukuri twaje gukopera!Tuzagira umwanya wo kuganira n’abafatanyabikorwa batubwire uko bakorana n’akarere,natwe tujye kubikora,kugirango turebe ko umwanya twabonye twawugumana ndetse tukanarenzaho”.
Huye yaje kwigirwaho na Rusizi, mu mwaka wa 2013-2014 yaje ku mwanya wa kane mu mihigo, umwaka wa 2014-2015 iza ku mwanya wa mbere. Mu mwaka wa 2015-2016 yaje ku mwanya wa gatatu.
Mu mihigo ya 2015-2016, Akarere ka Rusizi kaje ku mwanya wa kane, kavuye ku mwanya wa 26 mu mwaka wari wabanje.
Ibitekerezo ( 6 )
Moyar courage amatara yokumihanda arabasebya umuganda wa kuva kubadive ujya ishagasha yacanywe rimwe kuva yashyirwaho
Bayobozi bacu mukomereze aho ubufatanye ni ngombwa mu kwesa imihigo dukomeze twiyubakire igihugu.
Ni byiza ko habaho umwiherero hakarebwa ahakwiye gushyirwamo imbaraga, mubyo bashyiramo imbaraga bazibuke no gusana imihanda y’amabuye ya cyapa-Gihundwe ADEPR kimwe no gucana amatara yo kuri uwo muhanda kuko hashize igihe igice kinini cyayo cyarazimye.
Courage mayor wacu,gira ibyo ukosora ahasigaye akarere kacu kese imihigo kuko urashoboye.Ujye wegera abaturage wumve ibyifuzo byabo nkuko usanzwe ubigenza.komereza aho
ooohuye dukunda komeza ube intangarugero ryose tukuri inyuma.
courage Frederic tukurinyuma kabisa burya akanyoni katagurutse ntikamenya iyo bweze


text:
Gasabo: Abayobozi 141 bahuguwe ku mikoranire n’abafite ubumuga
Ku bufatanye n’Ikigo cy’Igihugu cyita ku bafite ubumuga, Akarere ka gasabo kahuguye abakozi bafite aho bahurira n’abafite ubumuga mu rwego rwo kuzamura imibereho myiza y’abamugaye.
Nk’uko bitangazwa na Uwamariya Florentine ushinzwe inama y’abafite ubumuga mu Karere ka Gasabo, ngo aya mahugurwa yabaye kuri wa 14 Werurwe 2013 yateguwe hagamijwe kongerera ubumenyi abakozi bafite aho bahurira n’abafite ubumuga, gukomeza imikorere n’imikoranire y’inzego z’abafite ubumuga n’iza Leta ngo imibereho yabo (...)
Ku bufatanye n’Ikigo cy’Igihugu cyita ku bafite ubumuga, Akarere ka gasabo kahuguye abakozi bafite aho bahurira n’abafite ubumuga mu rwego rwo kuzamura imibereho myiza y’abamugaye.
Nk’uko bitangazwa na Uwamariya Florentine ushinzwe inama y’abafite ubumuga mu Karere ka Gasabo, ngo aya mahugurwa yabaye kuri wa 14 Werurwe 2013 yateguwe hagamijwe kongerera ubumenyi abakozi bafite aho bahurira n’abafite ubumuga, gukomeza imikorere n’imikoranire y’inzego z’abafite ubumuga n’iza Leta ngo imibereho yabo izamurwe.
Aba bayobozi bahuguwe ku bijyanye n’amategeko arengera abamugaye ndetse na bimwe mu byo abamugaye bakeneyemo ubuvugizi nk’ibibazo by’ubukene, ivangura no guhindura imyumvire Abanyarwanda bagira ku bafite ubumuga ndetse no kutibukwa kw’abamugaye muri gahunda za Leta bitewe no kutagerwaho, akavuga ko inyigisho bahawe zizagira uruhare mu gukemura ibibazo by’abafite ubumuga.
Rehema Rose ni umwe mu bitabiriye amahugurwa, akaba n’uhagarariye abamugaye mu murenge wa Ndera mu Kagari ka Bwiza. Akavuga ko aya mahugurwa yamwongereye ubumenyi ku itegeko ribarengera ndetse no kuba yamenye gahunda nshya yo gusanga abamugaye mu miryango yabo bakabaherayo ubufasha bakeneye.
Umunyamabanga Nshingwabikorwa w’Inama y’Igihugu y’abafite ubumuga Ndayisaba Emmanuel, avuga ko iyo guhugura abayobozi bifite umumaro munini.
Ndayisaba yagize ati “Burya guhugura abayobozi bihindura imyumvire, bakamenya ibibazo by’abafite ubumuga bakabishakira umuti ndetse kuba iri tegeko rimenyekanishwa bituma kubafasha batabifata nk’impuhwe ahubwo bakamenya ko bisabwa n’itegeko.”
Ndayisaba kandi avuga ko n’ubwo batanze amahugurwa ku butumire bw’Akarere ka Gasabo, ngo bafite ikizere ko mu ngengo y’imari y’umwaka utaha bazateganyiriza guhugura uturere twose.
Aya mahugura yitabiriwe n’abayobozi bashinzwe ubuzima mu Karere, abahagarariye abafite ubumuga, abashinzwe imibereho myiza n’abandi bose bafite aho bahurira n’abamugaye kuva mu tugari kugeza mu karere.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Nkurikiye ni umubyeyi ufite umwana umwe, warangije Kaminuza mu by’ubucuruzi yiyemeza kwagura ibitekerezo abyaza umusaruro amahirwe Leta y’u Rwanda yashyiriyeho umugore, arimo n’ikigega gitera inkunga imishinga mito n’iciriritse y’abagore n’urubyiruko BDF.
Mu kiganiro cyihariye Nkurikiye yagiranye na IGIHE, yavuze ko mbere yagize igitekerezo cyo gushora imari mu gutwara abantu, akakigeza kuri Banki y’u Rwanda Itsura Amajyambere kuko yifuza gukorana na yo ikamufasha guhura na BDF.
Yagize ati “Natangiye muri 2014, BRD indangira BDF bituma niyumvamo kujya mu bwikorezi kuko numvaga hari icyo BDF iri bumfashe gikuru kandi cya ngombwa.
Yampaye ingwate ya 75% by’umushinga wose wo kugura Coaster eshanu numvaga nshaka gutangiza njye nitangira 25%.”
Akomeza avuga ko kugira intego no gukomeza gukorana neza na banki yishyura ku gihe, byatumye nyuma y’imyaka ibiri gusa yiyemeza gusubira muri banki ngo bamwongerere igihe cy’inguzanyo yagure umushinga we.
Ati “Nyuma y’imyaka ibiri nabitekerejeho ndavuga nti ‘ubwo mbona ko umushinga ugenda neza kuki ntasubira muri banki ngo mbagezeho igitekerezo’, nasubiyeyo bambwira ko bishoboka banyemerera kongera igihe cy’inguzanyo. Bansubije yego none natumijeho izindi Coaster icumi nishingiwe na BDF ngurizwa na BRD, nazo zizaza vuba.”
Izo modoka nizigera mu Rwanda ziziyongera ku zindi eshanu yatangiranye zibarizwa muri Koperative yo gutwara abantu n’ibintu RFTC, zikaba zikorera mu cyerekezo cya Kagugu na Kimironko.
Uretse kwiyubaka mu buzima busanzwe, ishoramari rya Nkurikiye rimufasha no guteganyiriza abana amashuri, kubaka inzu ndetse n’ibindi nkenerwa mu buzima bwa buri munsi akabasha kubibona.
Abandi bagore bakora iki?
Nkurikiye atanga inama ku bandi bagore akabibutsa ko kwitinyuka, kugira intego no kwihangana aribyo byatuma bagera ikirenge mu cye.
Yagize ati “Kwitinyuka no kumenya icyo ushoboye gukora no gukoresha ubushobozi buke bushoboka, bishobora gutangira ikintu bikagihagurutsa kandi mu myaka iri imbere kikagira icyo kikumariye.”
Akomeza ababwira ko gukorana n’amabanki ari kimwe mu byabateza imbere kandi bakabyaza umusaruro amahirwe Leta yabashyiriyeho nk’amabanki akorana n’abagore, ibigo n’ibigega by’imari bigamije kuzamura umugore.
Ku rundi ruhande ariko Nkurikiye agaruka ku mbogamizi zikigoye ishoramari mu Rwanda zirimo inyungu ku nguzanyo ikiri nini hagati ya 16-18%.
Mu myaka itanu, BDF imaze gushora 62 689 952 320 z’amafaranga y’u Rwanda, zafashije imishinga y’ubucuruzi mito n’iciriritse 23 411, mu guhanga imirimo ibihumbi 145 222.
Muri zo, miliyari 50 zatanzweho ingwate zifasha abantu kubona inguzanyo ya miliyari 174 965 270 853 z’amafaranga y’u Rwanda.
Urubyiruko rurenga 9000 n’abagore barenga 7000 bamaze guterwa inkunga na BDF muri gahunda zirimo guhabwa ingwate, ubujyanama n’ibindi.
Muri BDF imishinga y’Ubuhinzi n’Ubworozi ntijya irenza ingwate ya miliyoni 500, mu gihe iyindi itari iy’ubuhinzi n’ubworozi itarenza miliyoni 300.
Ubu BDF ikorera mu turere twose tw’igihugu ikaba ifitanye amasezerano n’ibigo by’imari bigera kuri 503.


text:
Tumaze iminsi tubagezaho amakanzu yo mu bwoko butandukanye wajyana ku kazi n’ahandi hantu hatandukanye, ariko burya hari ipantalo ziyubashye ushobora kwambara ukaberwa.
Ipantalo zimenyerewe ku mazina y’amatisi akenshi zambarwa n’abantu bakorera mu biro byiyubashye, n’abandi bantu bashaka kubagaragara neza.
Iyo wambaye ipantalo y’itisi biba byiza iyo ushyizeho urukweto rurerure kandi ukashyiraho agakoti cyangwa agashati kakwegereye ubona ko kajyanye n’iyo pantalo.
Agakoti n’ipantalo bijyanye
Tumaze iminsi tubagezaho amakanzu yo mu bwoko butandukanye wajyana ku kazi n’ahandi hantu hatandukanye, ariko burya hari ipantalo ziyubashye ushobora kwambara ukaberwa.
Labels: kwambara


text:
Igitaramo Korari Jehova-Niss yakoze gisize yeretse abakunzi bayo ko ari Korari ifite icyerekezo
Igitaramo Korari Jehovaniss-Niss yakoze mu mpera z’icyumweru cyaraye kirangiye gisize imbaga y’abakitabiriye ibonye ko iyi Korari ifite icyerekezo. Iki gitaramo cyabaye ku gicamunzi cyo kuri iki cyumweru tariki 22/11/2015 kibera ku kicaro cy’umudugudu wa ADEPR-Cyahafi (Nyarugenge-Kigali) aho iyi Korari isanzwe ikorera umurimo w’Imana.
Korari Jehovaniss-Niss ihimbaza Imana
Iki gitaramo kandi cyanabereyemo umuhango wo kwizihiza isabukuru y’imyaka 20 iyi Korari imaze itangiye umurimo w’ivugabutumwa mu ndirimbo, aho bagarutse ku mateka yabo, ukuntu bavuye kure n’intambwe ikomeye bamaze gutera, ari nabyo bakubiye mu mashimwe batashatse kwihererana, nk’uko byagarutsweho n’umuyobozi w’iyi Korari Mbirinde Silivere.
Mu ijambo ry’Imana Pastor Desire Habyarimana yifashishije intego y’iki giterane yagiraga iti ‘’Nibutse iminsi yak era, nibwira ibyo wakoze byose, ntekereza umurimo w’intoki zawe.’’ Zaburi 143:5, yongeye kwibutsa abantu ko Imana yakoze imirimo ikomeye idakwiye kwibagirana mu buzima bwabo.
Pastor Desire Habyarimana yigisha ijambo ry’Imana
Uyu mukozi w’Imana yibukije abantu ko Dawidi avuga aya magambo yari azi icyo avuga kuko yabayeho ubuzima bw’intambara cyane ariko muri byose akarushaho kubona Imana. Yoherejwe mu ishyamba ari umuhererezi wari ukwiye kwerekwa urukundo n’ababyeyi, akajya yirirwa arwana n’intare n’idubu, yishe Goliyati Abisirayeli bose batinye bahungira mu mwobo na bakuru be ndetse n’umwami bamuhinyuye, Imana imurinda amaboko y’ababisha be, imukiza Sawuli n’ibindi byinshi yahuye nabyo bikomeye. Ariko muri byose yari yarakoze ikintu gikomeye, yize gushyira ibyiringiro bye mu Mana kandi arushaho gukiranuka, ari nayo nama uyu mukozi w’Imana yasoje agira abakristo.
Korari Jehova-Niss yatangiye umurimo w’Imana mu mwaka w’1995 itangiwe n’umuririmbyi witwa Mukanyandwi Anne Marie, ikaba yaragiye yaguka kuburyo ubu ifite abaririmbyi bagera kuri 90, ifite Alubumu imwe y’amajwi n’amashusho, kuri ubu bakaba barimo gutegura indi nshyashya bazashyira ku mugaragaro mu minsi iri imbere.


text:
Ni kenshi uganira na benshi bakakubwira ko weekend yabo bayizihiriza mu tubari ndetse bakagusangiza ibyiza byaho,iyo usubije amaso inyuma utungurwa n’ibihakorerwa rimwe na rimwe bishobora kurarura uwawe ntabe agishimishwa n’ikindi kitari mu kabari.
Ibi ni bimwe mu bibera mu tubari birarura benshi
Uti bihagaze bite?Iyo uganira na benshi bakubwira ko bajya mu kabari gutara ibyishimo.Bamwe bati ese ibi byishimo byahindutse indirimbo utakura mu rugo iwawe uganira n’umuryango wawe,inshuti n’abavandimwe n’ibihe?
Umunyamakuru wa Kigalihit.rw ukunze gutaramira mu tubari mu rwego rw’akazi, hari ibintu bitatu yavumbuye bishobora gutuma umuntu asiga abe akajya gutaramira mu kabari n’utubyiniro bitanamuteye isoni.
Bamwe banasambanira mu kabari
Akenshi iyo ugiye mu tubari usanga hari aho bise VIP hahora hafunze ngo n’ahabakomakomeye ahanini hakunze no kuba umwijima,aha ugize amahirwe yo kuhageza ijisho abahicaye baba bakikiranye mbese bishimisha ku rwego rwo heju.
Uretse aha utungurwa nanone no kubona imbyino abenshi baba babyina bagwatiranye rimwe na rimwe ukabyinana n’uwo utazi muhuriyaho,hakaba n’ubwo bahita batahana.Ibaze nawe ari nk’umugabo wubatse agatahana uwo bahuriye mu nzira?Ese ari umusore cyangwa inkumi bahuye batyo ho nta kibazo ra?
Akenshi kandi iyo uganira n’abafata agatama abenshi bakubwira ko batanywaga agasembuye babyigishijwe n’inshuti bakunze guhurira mu kabari bikarangira umushahara asigaye awumarira yo.
Ingo nyinshi kandi abagore bemeza ko umugabo ukunze gutaramira mu kabari bigoye kugira ngo azubake, kuko ngo utapfa kumushimisha rimwe na rimwe urijajara ngo ukunde umugwishe neza agacunga usinziye akaguta mu buriri ku bw’irari na burusheti aba yarahariye.


text:
Hari ibyo Imana yahaye umuntu, ariko Satani n’abadayimoni bahora bashaka kubitunyaga, nyamara ijwi ry’Imana riratubwira ngo nidukomeze n’ibyo dufite kuko nabyo bigenzwa ngo tubinyagwe. Ikigambiriwe ni ukutubuza ikamba ryambikwa abanesheje. Yesu azaza nk’umujura, ntawe uzi igihe azazira nkuko nawe ubwe abyivugira.
“Bizaba nk’iby’umuntu wari ugiye kuzindukira mu kindi gihugu, ahamagara abagaragu be abasigira ibintu bye…. maze iminsi myinshi ishize, shebuja w’abo bagaragu araza, abarana na bo umubare w’ibyo yabasigiye.” (Matayo 25: 14, 19)
Imana isanga Yohana imutegeka kwandikira amatorero. Ageze ku itorero ry’i Filadelifiya, Imana irabibwira ko ari yo ikinga ntihagire ukingura, yakingura ntihagire ukinga kandi ari Uwera! Nyamara abantu bibagiwe izi mbaraga z’Imana, bamwe bari mu bitotsi bituma batakimenya imigambi y’Imana.
Iri torero, bashimwe kwitondera ijambo ry’Imana no kwihangana mu bigeragezo ntibihakane izina rya Yesu. Kubw’ibyo, Imana isezeranya ko ikinguye urugi imbere yabo kandi ntawe uzarukinga. Nyamara ubu hariho ababona byanze bakemera kwangirisha imibiri yabo ngo baronke iby’inyungu zo mu isi. Ikindi yabasezeranije ni uko abayuda bishushanya izabazana imbere yabo bapfukamye. Hari igihe Imana ijya yemeza abantu ko yagukunze!
Dukwiriye kurinda iby’igiciro kandi tukabikomeza kuko hari izindi mbaraga zibishaka ngo zibitunyage rwose. Abantu b’umumaro (VIP) bararindwa, ndetse n’amafaranga ararindwa kuko ari ay’igiciro. Hari ibyo twahawe tuzabona mu bugingo bw’iteka, ariko hari n’ibyo twakiriye mu buzima turimo bw’ino aha dusabwa kubera maso.
Ni ibiki Imana yaduhaye dukwiriye kurinda?
1. Igihe
Iyi ni impano Imana yaduhaye. Ninde wavuganye n’Imana mbere yo kuvuka ngo imubesheho, ahitemo aho azavukira n’icyo azaba cyo? Mu gitabo cyitwa (Umubwiriza 3: 1-2) haranditse ngo “buri kintu cyose kigenerwa igihe cyacyo, n’icyagambiriwe munsi y’ijuru cyose gifite umwana wacyo. Hariho igihe cyo kuvuka n’icyo gupfa...” Burya uwavutse afite n’igihe cyagenwe cyo kuzasezera akava muri uyu mubiri, ariko biranashoboka ko umuntu yakwibwa agapfa mbere y’igihe cyari kigenwe.
Uko niko Samusoni byamugendekeye amaze gutandukira akava mu mugambi w’Imana yamugambiriyeho ataravuka azize Delila, apfa nabi akiri muto. Iyo ukoze neza wongererwa iminsi yo kubaho. Urugero: Lazaro, Dorukasi na Tabita.
Birakwiye ko utunganya imirimo yakuremeye muri Kristo Yesu mu gihe cyawe. Ujye wibuka Umuremyi wawe utaragera aho gusubira iwanyu h’iteka. Dusoma muri (Yakobo 4: 13-17) hagereranije umuntu n’igihu kiza gato kikongera kikagenda, natwe tujye tuzirikana ko tubaho igihe gito tugahita. Zaburi 144: 4 nayo igereranya iminsi y’umuntu nk’igicucu gishira, ku bw’izo mpamvu dusabe Imana itwigishe kubara iminsi yacu tubone uko dutunga imitima y’ubwenge, ducunguza uburyo umwete.
2. Ubushobozi
Ubushobozi kandi twabwita italanto. Italanto cyari igipimo cy’uburemere, kiza kuba urugero rw’agaciro k’ubutunzi. Ariko italanto igasobanurwa kandi nk’ibintu karemano bitigwa mu ishuri cyangwa umuntu yashobora gukora. Hari ibyo Imana yaduhaye ngo tubiyikoreshereze nk’impano, nabyo ni italanto. Ubu bushobozi Imana yahaye umuntu, bwaba ari karemano, bwaba ari ubwo yakiriye kubw’Umwuka Wera izabimubaza uko yabikoresheje.
Ugukoresha Italanto twahawe nikwo kwera imbuto. Ubushobozi buri mu muntu bubasha kumubeshaho akabona ibihembo, ni byiza. Umuririmbyi cyangwa umushumba ukorera itorero ahembwa si bibi, ariko arabazwa ngo: ni ryari akora akorera itorero, ni ryari akora akorera Imana?
Ibyo Imana yaduhaye nk’italanto tujye tubikoresha dushaka ibihembo byo mu isi ariko dushake umwanya tubikoreshe no mu kwagura ubwami bw’Imana. Hazabaho igihe cyo kuzabarana na Yesu. Itorero ry’i Makedoniya, batangaga batarebye ubushobozi bwabo buke. (2 Abakorinto 8: 1-5)
3. Ubutunzi
Ubutunzi twabuhawe n’Imana kuko yabishatse. Tubukoreshe neza nk’abazabazwa n’Imana ibyabwo. Uwahawe byinshi azabazwa byinshi n’uwahawe bike azabazwa bike. Dukoresha ubutunzi mu kudutunga, kwishyura ibyo dukeneye n’ibindi, ariko twibuke ko hari n’igice kigomba kuba mu buturo bw’Imana.
Abanyamakedoniya batangaga birenze ubushobozi bwabo kuko babanje kwiha Umwami Yesu. Kwiha Yesu ni ukumukingurira umutima akaza muri wowe. Icya kabiri ni ukwemera kuyoborwa nawe ubutitsa.
Dukwiriye kwiha Umwami Yesu, tukajya tumwumvira, akatuyobora ngo tubashe gukoresha neza igihe, ubushobozi n’ubutunzi Imana yaduhaye. Ntitwabibasha ubwacu, keretse Kristo natugiraho ububasha tukamwemerera akatwerekera. Niba hari aho tutakoresheje neza igihe cyacu, impano karemano n’ubutunzi twahawe dusabe imbabazi kandi twinginge Imana idushoboze kurinda neza ibyo twahawe. Amen!
Ijambo ry’Imana muritegurirwa na Rejoice Africa Ministries
Wifuza kugira icyo utubwira ku ijambo ry’Imana usomye twandikire kuri Email yacu: [email protected]


text:
Rubavu : Ntibazibagirwa ibihe bagiranye Na Chorale Utulivu
Bisanzwe bimenyerewe ko amatorero y’i Rubavu agirana umubano n’ayo mu gihugu cy’abaturanyi cya Congo (RDC), bityo abavugabutumwa n’amakorari agasurana ku buryo bworoshye, nyamara n’ubwo bisa nk’ibimenyerewe, aba Kristo bo ku urusengero rwa ADEPR Bethfague ngo ntibazibagirwa ibihe bagirange na Chorale Utulivu.
Chorale Utulivu ikorera umurimo w’Imana mu itorero rya CEPAC (Communauté des Églises pentecôtistes en Afrique) ryo muri Congo (RDC), yageze I Rubavu ku cyumweru taliki ya 14 Gashyantare 2016 ahagana saa moya n’igice za mugitondo, mu giterane cy’ivugabutumwa cy’umunsi umwe, benshi mu bitabiriye iki giterane bahamya ko ibihe bagize bataherukaga kubibona.
Umushyitsi mukuru muri iki giterane Rev Pasteur Nsonera Lazare, nawe wagaragaje ko yishimiye iki giterane, akaba yaragarutse cyane ku umubano mwiza amatorero yombi afitanye, ndetse anasezeranya ko bazakora ibishoboka kugirango barusheho kuwutsura. Rubavu ni kamwe mu turere duhana imbibi n’igihugu cya Congo –RDC bikaba byorohera abahatuye kugenderanirana kuko indimi zombi ( I Kinyarwanda n’igiswahili), abahatuye usanga bazikoresha neza, bityo n’ivugabutumwa mu ndirimbo n’ijambo ry’Imana biraborohera.
Iki giterane kitabiriwe kandi na korali Evangelique, Urumuri na Bethfague zikorera umurimo w’Imana kuri uru rusengero, Uretse umubare w’abatari bacye bihanye, iki giterane cyagaragayemo igikorwa gitunguranye cyo gushyigikira umwe mu baririmbyi ba Chorale Utulivu, usanzwe ari umuhanzi witwa Salah, akaba abana n’ubumuga bwo kutabona yavukanye, akaba yarashyigikiwe ngo abashe gukora amashusho y’indirimbo ze, hakaba harabonetse agera ku 97,000 Frw.
Ernest RUTAGUNGIRA.


text:
Urwenya:“Narabikoze nkubonera amajwi 2500.”
“Narabikoze nkubonera amajwi 2500.”
Umugabo n’umugore we bari bishimye cyane rwose ubwo bizihizaga isabukuru y’imyaka 50 bamaze bashakanye, nuko umugabo abwira umugore we ati "mukundwa wanjye ndumva byaba byiza uyu munsi tubwizanyije ukuri niba twaracanye inyuma, nuko tukihana ntituzasubire." Umugore abanza kubyanga ariko nyuma aramubwira ati "rero uribuka igihe batwima inguzanyo muri banki maze hashira iminsi itatu bakaguhamagara ngo bayitwemereye ?" undi ati " ndabyibuka", nyamugore ati "kirya gihe narabikoze."
Umugabo ati "noneho wabikoze rimwe gusa ?" umugore ati "ariko na cya gihe bakwirukana ku kazi bwacya bakaguhamagara ngo bakubabariye, nabwo narabikoze." Nuko umugabo ati "nta kibazo ndumva warabikoze ngo undwaneho, kabiri si kenshi ndakubabariye." Umugore arongera ati " ariko chéri, na cya gihe ushaka kuba depite, undi ati "uhmm mbwira ndakumva" ; umugore arakomeza ati " ni ukuri narabikoze nkubonera amajwi 2500..."http://facebook.com/byendagusetsa
Shyiraho Igitekerezo!
Subscribe to: Post Comments (Atom)


text:
Ibintu 7 bifasha umubyeyi kurera neza
Mu Kinyarwanda bakunze guca umugani ngo “ uburere buruta ubuvuke”. Kubyara umwana ni byiza, birashimisha, ariko iyo hiyongereyeho kuba afite uburere bwiza biba byiza kurushaho. Kugirango umwana agire uburere bwiza bisaba ababyeyi ko bagira igishoro batanga ku bana babo.
Dore ibintu 7 buri mubyeyi wese ushaka guha umwana we uburere bwiza agomba kwitwararika:
Guha umwana umwanya: Kuri ubu usanaga ababyeyi bashishikajwe no gushaka ibitunga abana, amashuri bazigamo n’ibindi ariko bakibagirwa icy’igenzi aricyo cyo guha uwmana umwanya. Guha umwana umwanya n’iryo pfundo ry’uburere bwiza. Ababyeyi bombi bagomba kuzirikana ko abana bakeneye guhabwa umwanya kandi bakawukoresha neza niyo waba ari muto. Byibura buri munsi umubyeyi aba akwiye kumenya uko abana be biriwe, ibibazo bahuye nabyo, n’ibyiza bahuye nabyo mu munsi wose
Kuba urugero rwiza: Abana akenshi bigana imico babona ku babyeyi babo. Iyo ubaha urugero rwiza biroroshye ko ubatoza ibyo ushaka kubatoza. Igihe cyose uri imbere y’abana ujye wibaza ikintu cyiza baba bari kugukuraho. Irinde gutura abana umujinya wakuye ahandi, irinde intonganya za buri kanya mu rugo n’ibindi. Ubushakashatsi bwagaragaje ko abana bakurira mu miryango ihoramo intonganya baba bafite ibyago byinshi byo kuzagira ingo zimeze nk’izo bakuriyemo.
Irinde kugereranya abana; Buri mwana wese agira umwihariko we. Si byiza ko ugereranya abana ngo umwe umushyire hasi undi umutoneshe. Jya ugerageza kugaragariza abana ko ubafata kimwe utitaye ku witwara neza, ugira amanota meza mu ishuri, ufite ikibazo runaka nk’ubumuga n’ibindi.
Irinde guhora ubwira abana bawe ibibi ubabonaho: abana kimwe n’abantu bakuru bakenewe kubwirwa ibyiza kurusha ibibi. Ntabwo ari byiza ko buri uko ubonye umwana utangira kumubwira ibibi bye, nka ese ubwo urasa ute? Uzi kuzerera gusa!, wagirango uri umujura!, n’ibindi nk’ibyo bibi. Ibyo byose biragenda bikangiza ubwonko bw’umwana akibona mu ruhande rubi akibagirwa ko hari ibyiza afite. Niho uzasanga umwana yaritakarije icyizere.
Tega amatwi abana bawe: Ibi bijyana no kubaha umwanya. Umwana akeneye ko iyo akubwira umutega amatwi. Niba umwana ari kukubwira ibyo yabonye ku ishuri wikwigira muri telephone ngo umwirengagize.
Kunda abana bawe: buri mubyeyi wese yumva ko akunda umwana we. Ariko se koko niko bimeze? Gukunda umwana wawe bitandukanye no kubivuga ku munwa gusa. Umwana akeneye ko ubimwereka. Hobera umwana wawe umwishimiye, museke, mufate akaboko mutembere n’ibindi bimenyetso byose byereka umwana ko akunzwe.
Ba inshuti n’abana bawe: Nyuma yo kuba umubyeyi n’abana bawe, ukeneye kuba n’inshuti yabo. Kuba inshuti n’abana bizaterwa nuko ubitwaraho mu buryo twamaze kuvuga haruguru. Niba ubaha umwanya, niba ubereka urukundo, byose bizagufasha kuba inshuti nabo byiyongera ku kuba uri umubyeyi we.
Ibi ni bimwe mu bintu by’ingenzi buri mubyeyi wese ushaka kurera neza agomba kwitwararika, bikazamufasha guha uburere bwiza umwana we nkuko abyifuza.
Source: youparenting.com
Forum posts
-
Murakoze cyane ku nama mutugezaho, ariko njyewe nabasabagako mwambwira ukuntu umwana utaramenya kuvuga neza umuntu ya mufata kugirango yishime nukuvuga umwana wimyaka ibiri(2years) murakoze
-
nigute umuntu yahana umwana wimyaka ibiri(2) akoze amakosa ko ubona baba bashaka gukora ibyo bashatse kandi kubakubita batabyumva?
-
Umwana wese kumukubita ntabwo bituma areka ikosa, ahubwo urebye neza uzasanga bituma arushaho. Gusa na none umwana w’imyaka ibiri aba atangiye kumva ku buryo umubwira akumva.
1. Banza umuhe amabwiriza amenyeko iyo ayarenzeho ahabwa igihano ( Muhane utamukubise, nko kumukingirana mu cyumba wenyine igihe gito) .
2. Ikindi ni ukumenya ko utari wowe waba uri kubangamira uburenganzira bw’umwana. Hari ubwo ababyeyi bashaka ko abana bitwara nk’abantu bakuru kandi bidashoboka.
3. Umwana ugeze muri icyo kigero aba ashaka gukora ibyo ashatse ( autonomy) acyeneye ko umufasha kandi utamuhungabanyije ngo yumve ko afite iyo autonomy
4. Hari ukuba umwana ageze mu gihe cyo kuvumbura ( urugero: Aba akubagana ashaka gucomeka ibintu, gutwika ibintu ngo arebe uko bimera n’ibindi.
Ibyo ni bimwe byaba bigufashije gutekereza ku buryo umuhana n’imapmvu ubona atareka ikosa ariko ntabwo bikwiye kugutera ubwoba kuko aba azahinduka arenze icyo kigero. Gusa na none ntibivuze ko umujenjekera.
Inkuru ibivugaho neza tuzayitegura vuba. Murakoze.
-
-
-
-


text:
Ababyeyi benshi baba bifuza ko abana babo baba intangarugero mu buzima bwa buri munsi kandi koko nibyo, ni ikintu kiza cyo kwifuriza abagukomokaho.Gusa mu buryo bufatika, abana batozwa kubigeraho mu buryo butandukanye ku buryo bamwe babigeraho abandi ntibagereho.
Imwe mu mpamvu ikomeye bitandukana ni uko ababyeyi bamwe bakora ibyo bavuga abandi bakabivuga gusa.
Abana buriya bazi kwitegereza cyane kurenza uko abantu bakuru babitekereza.nubwo bashobora gukora imyanzuro itari yo ku byo babonye ariko nta kintu kibacika yaba mu rugo, kw’ishuri n’ahandi. hari n’abagaragara nkaho ntacyo bitayeho cyangwa barangaye ariko baba bitegereza. Ikimenyimenyi ni uko ujya kubona ukabona arasubiramo ibyo iwabo bakora, mwarimu, abarezi babo, ibyo kuri televiziyo n’ibindi.Niba ushaka kurera abana bawe neza rero,uyu munsi ndagukangurira kugabanya amagambo ahubwo ugakora
Aha nk’ingero zifatika umuntu yatanga n’izi zikurikira :
- biroroshye ko umwana ugwa hasi akabyutswa agahozwa, nawe agira impuhwe akabikorera abandi kurusha uwo bihorera,
- biroroshye ko umwana uhutazwa agasabwa imbabazi nawe akurana umutima usaba imbabazi kuruta ko yirirwa abwirwa ngo “ariko wagiye usaba imbabazi”,
- biroroshye ko umwana ababyeyi basezera, bakamubwira aho bagiye mbese basa nk’abamusaba uruhushya bazakura basaba uruhushya igihe bagiye, kurusha abatagira umwanya wo kuganirizwa n’ababyeyi babo.
- Niba ushaka ko abana bawe bavugana ikinyabupfura bavugishe uko ushaka ko bavuga.niba udashaka ko batukana,ntukabatuke cyangwa ubarinde ababatuka.
- niba ushaka ko bandurura aho baririye,andurura nawe.
- kubwira umwana ngo ni umunebwe kandi nawe ugera mu rugo ugatanga amabwiriza wicaye imbere ya televiziyo ntacyo bimwigisha.
- Kumukubita ko yabeshye kandi ujya umubwira ngo abwire abantu ko udahari kandi uhari uba wikoza ubusa.
Twarangiza tuvuga ko koko iyo imvugo atari ingiro, bitanga umusaruro muke mu burezi bw’abana.Dukwiye kwitondera imikorere n’imyitwarire yacu kugirango abo turera tubahe urugero rwiza. Kora icyo wifuza ko bana bawe bakora kandi amagambo yawe ntagahabane n’ibikorwa.


text:
Ukora ibyo Imana ishaka niwe uzinjira mu bwami bwo mu ijuru Prof. Kigabo
Mat.7:21 "Umuntu wese umbwira ati ’Mwami, Mwami’, si we uzinjira mu bwami bwo mu ijuru, keretse ukora ibyo Data wo mu ijuru ashaka.
Hari ukuvuga hakaba no gukora. Kuvuga ubwabyo biroroshye, kuko ushobora kubwira abantu icyo ushaka ko batekereza ko uricyo nyamara atariko uri.
Wavuga iby’Imana n’uko wayibonye ndetse ukemeza abantu ibyayo ariko wowe utari uwayo. Ikibabaje ni uko umeze gutyo atari we uzinjira mu bwami bwo mu ijuru, dore ko Umwami wabwo we adahishwa. Iyo utumvira Imana uyoborwa na kamere, byanze bikunze.
Hari igihe abisiraheli bagomeye Imana, yasamura ubutaka burabamira ; kuko Imana yari yarabivuze. Imana yo ibyo ivuze niko biba biri mu bunyangamugayo bwayo, ntiyakangwa no kurimbura abo yiremeye niba batubahirije ibyo yavuze.
Ukora ibyo Imana ishaka niwe uzinjira mu bwami bwo mu ijuru. Gukora nibyo bifite icyo bikumarira. Uwakwirirwa azenguruka mu byumba by’amasengesho ariko adakora ntacyo yaba atwaye Satani.
Bakundwa, birababaje kubona abizerwa batakiboneka mu bitirirwa izina ry’Imana. Nyamara uwageze ku musaraba yakagombye kuba yarahindutse kuko uwo twakiriye afite ububasha bwo kuduhindura bashya rwose, tugahindurirwa gukora ibyo Imana ishaka.
Imana twakiriye muri twe ibana natwe hose kandi buri gihe. Ibyo ishaka yabiduhishuriye mu Ijambo ryayo kandi yarabitumenyesheje, tubana nabyo hose. Ntacyo dufite twakwitwaza.
Nidukora ibyo Imana ishaka ubwabyo bizavuga abantu babibone nubwo tutavuga. Uwahamagawe wese akwiriye gukora nkawe ubwe nubwo twese duhuriye ku kuba imbata zo gukiranuka.
Umuntu w’Imana akwiriye kuba ashyitse rwose kugira ngo akore ibyo Imana ishaka. Uwaba adafite urukundo muri we nubwo yakwitanga ngo atwikwe, akagura ibye ngo bihabwe abakene, yaba aruhiye ubusa. Mbere yo kureba ibyo twakoze, Imana yo ireba icyaduteye kubikora.
* Gukora ibyo Imana ishaka ni ikintu gikomeye kuko tubikomora mu Ijambo ry’Imana ; nyamara Satani arwanira kugira ngo tutibwira iby’amategeko y’Imana. Satani azi ko nitwibwira iby’Ijambo ry’Imana, tuzaba twamucitse. Mukundwa muri Kristo Yesu, ujye utuza ushake umwanya wo kuza kubyo kurya by’ubugingo.
* Ikindi dusabwa kugira ngo tubashe gukora ibyo Imana ishaka ni uko tugomba kumenya abo turi bo. Uwamenye ko Imana ari Se ashobora gukora ibyo ishaka. Uwayimenya akayitinya, ntiyatinyuka no kuyicumuraho. Indangagaciro z’ab’Imana zikwiriye kutubuza gukora ibyo abandi bakora. Nizo zaranze Yosefu kwa Potifari abasha kunesha icyaha cy’ubusambanyi.
Efes.4:16 Kuri uwo ni ho Umubiri wose uteranywa neza, ugafatanywa n’uko ingingo zose zigirirana, nuko igice cyose kigakora umurimo wacyo cyagenewe. Muri Kristo uwo ni ho umubiri ukura gukura kwawo, kugira ngo ukurizwe mu rukundo.
Ntushobora kuvuga ko uri umukristo udateranijwe neza na Kristo ngo ubashe gukora ibyo ashaka. Twebwe ab’itorero twagizwe ingingo z’umubiri umwe, Kristo niwe mutwe wawo. Dufatanyirizwa hamwe n’imbaraga ziva muri uyu mutwe, niyo mpamvu tugomba kugira inyungu zimwe tukagira amaraso amwe adutembamo. Buri rugingo ntirukora ibyo rushaka, ni umutwe ugena ibyo rukora, nibyo binatuma tugira urukundo nubwo dutandukanye.
Dukwiriye gukizwa bikagaragara. Amen !
Evangeliste Prof. KIGABO Thomas


text:
sam.
08
oct.
2011
1. Ku cyumweru gishize, Umuhanuzi Izayi yatuganirirye ku ndirimbo y’umuzabibu, agaragaza uburyo ibintu byose byakorewe uwo muzabibu ariko ukarenga ukera imbuto mbi zishaririye, maze aho kwiturwa ineza, umuhinzi akiturwa inabi. Kuri iki cyumweru, Izayi aratuganirira noneho ku ndirimbo y’ifunguro agira: “Uhoraho azakorera amahanga yose umunsi mukuru kuri uyu musozi, abazimanire inyama z’ibinure, banywe divayi iryohereye, abahe inyama zoroshye na divayi imininnye neza”.
2. Izayi arifuza kutwumvisha uburyo urukundo rw’Imana rusumbye kure ibyo dutekereza kandi akaba yifuza ko aho abantu bava bakagera bakunga ubumwe, bakava mu matiku no mu macakubiri bakamenya ko bose ari umwe, ko bose batumirwa kandi bakagaburirwa n’Uhoraho, ko baturuka hamwe kandi bakaba bagana hamwe. Izayi arabihamya agira ati: “Uhoraho azatanyagurira kuri uyu musozi umwenda wari ubambitse hejuru y’imiryango yose, n’igishura cyari cyoroshe amahanga yose”. Kwangana, guhemukirana, kugirirana nabi, ntibyari bikwiye kurangwa mu bantu. Uwo mwenda imiryango, amahanga, nawuhe Nyagasani awuce maze abantu babone uko basababira Imana n’uburyo basabana hagati yabo.
3. Mu Ivanjili, Yezu arongera kuducira undi mugani agira ati: “Ingoma y’ijuru imeze nk’umwami wacyuje ubukwe bw’umuhungu we; agatuma abagaragu be guhamagara abatumiwe mu bukwe, ariko bakanga kuza”. Ubundi gusangira, ni ikimenyetso cy’ubumwe n’ibyishimo, ni ikimenyetso cy’ubusabane n’ukwizerana. Ikibabaje ni uko uyu watumiye yatewe umugongo, abatumirwa bakamwereka ko imbere yabo nta gaciro afite. Si ibyo gusa, wenda agasuzuguro kari kwihanganirwa, ikibabaje ni uko bageze n’aho bamwicira abagaragu kandi nta kibi bari barakoze, bari intumwa: “Yaratumiye ariko abatumirwa ntibabyitaho barigendera, umwe mu murima we, undi mu bucuruzi bwe, maze abandi bafata abagaragu babagirira nabi, barabica”.
4. Iki ni ikimenyetso cy’urwango rukomeye inyoko muntu idahwema kwirohamo. Urwango rugana kandi ruganisha k’urupfu. Niyo mpamvu Nyagasani adusaba kurwikuramo no kutaruha umwanya. Kumenya kubanira abandi, kumenya kububaha no kububahiriza, kwimenya no kumenya ko nta wigira, ni isomo rikomeye ryari rikwiye kutuyobora mu mibanire yacu. Ni nabyo Pawulo yifuza ko twazirikanaho: “Bavandimwe, nzi kubaho ntunzwe na bike, nzi no kubaho muri byinshi. Muri byose buri gihe nitoje guhaga no gusonza, gukira no gukena. Nshobora byose muri Kristu untera imbaraga. Icyakora mwagize neza muntabara mu kaga”. Kristu uwo udushoboza byose, atwigisha gukera kumukunda no kumukorera, tugatabara ababaye, tukita kube, tugahora twambaye umwenda w’ubukwe.
5. Yezu araduhamagarira kugira neza no gukora neza. Ariko aho gusubizanya ubwuzu urwo rukundo, hari ubwo muntu ahitamo kwicira inzira ye, agasubizanya agasuzuguro no kunnyega. Imana ariko nticika intege, irongera igatumira. Ikibabaje ni uko no mubandi batumirwa, batari babikwiye ariko Imana ikabagira beza, ikabashakira umwambaro w’ubukwe mwiza kugira ngo binjire bakeye, harimo abahagera bakarangwa n’agasuzuguro, bakanga kwambara uwo umwambaro bahawe. Imana ntako itatugira ngo itugorore, nituyemerere ituyobore, nitwirinde kuba ba bangamwabo!


text:
‘’Nuko umwana yatuvukiye duhawe umwana w’umuhungu,…“Yesaya 9:5 Nubwo umubare w’abantu benshi bemera Yesu Kristo ariko mu by’ukuri Noheli yakagombye kuba yizihizwa iminsi yose y’umwaka. Iyi niyo mpano ihenze cyane Imana yaduhereye Ubuntu nk’abatuye isi bose ariyo Yesu Kristo.
Nubwo imiryango, amadimi n’amatorero atandukanye baterana rimwe mu mwaka aribwo bazirikana ivuka ry’umucunguzi wabo Yesu, ariko ukuri kuzuye ni uko ahubwo buri munsi ari ibishoboka abantu bajya babizirikana bikaba ubuzima.
Iyi mpano y’ubuntu ihesha abantu agakiza Imana yahaye abatuye isi, nta kintu na kimwe wayigereranya.
Buri mwaka ama miliyari y’abantu batuye isi yose bizihiza Noheli ariko mu by’ukuri batabanje no gusobanukirwa igisobanuro nyirizina cyabyo, uretse gucungana n’itariki, bakagura imyenda mishya, bagahaha, utabari tukunguka n’ibindi byinshi bigamije kwinezeza no kwishimira ko Noheli yabaye gusa mu magambo cyangwa se nk’uko basanzwe babimenyereye.
Noheli isobanuye nyirizina kuvuka k’umwana w’Imana woherejwe mu isi kugira ngo abashe gucungura umwana w’umuntu.
Kugeza ubu ntacyo bisaba ngo umuntu abashe kuba umwana w’Imana ahabwe umurage mu bwami bw’ijuru. Ni ukwemera gusa ukizera umwana w’Imana ariwe Yesu Krsito waje kuvukira mu isi.
Akemera gutanga ubuzima bwe, agasiga ubwiza n’icyubahiro yari afite mu ijuru kugira ngo isi ivirwe n’umucyo, agakiza gatahe ku muntu wese ugashaka.
Imana yaduhaye impano y’ubuntu kugira ngo tubone ubugingo buhoraho aho gupfa by’iteka. ‘’Kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wavu.’’ Abaroma 6:23
Muri iki gihe cyo kwizihiza iminsi mikuru no kwishimana n’imiryango ndetse n’abavandimwe, reka utubere umwanya wo kongera kuzirikana iyi mpano Imana yaduhaye.
Nta muntu waguha impano atagukunda kuko no mu buzima busanzwe bavuga ko nta muntu wahora akubwira ko agukunda nta kintu araguha. Imana yakunze bikomeye abari mu isi ifata icyemezo cyo gutanga umwana wayo Yesu kugira ngo umwizera wese tarimbuka ahubwo ahabwe ubugingo buhoraho. Yohana 3:16
Aya makuru akwiye kongera kubwirwa abatuye isi bose ko Imana yatanze impano ihenze kuruta izindi. Bakibutswa kongera guhimbaza Imana no kuyiramya mu bihe bya Noheli ku bw’ubuntu bwayo buri Kristo Yesu.


text:
Umumaro w’ Umucyacyayi mu buzima bwacu
Umucyayicyayi tuwuzi nk’ikirungo cy’icyayi aho ukoreshwa wonyine cyangwa ukavangwa n’andi majyane anyuranye mu rwego rwo kurunga icyayi.
Nyamara uretse kuba ikirungo, umucyayicyayi ufite byinshi by’ingenzi umarira ubuzima bwacu nkuko tugiye kubibona. Ibi biterwa nuko tuwusangamo byinshi nka citral, vitamin C, phenols, vitamin A, B1, B2, B3, B5, B6, B9. Urimo kandi potassium, calcium, magnesium, ubutare, umuringa na zinc.
CHOLESTEROL: umucyayicyayi ufite muri wo ingufu zo kurwanya ibinure no kugabanya igipimo cya cholesterol yo mu mubiri. Ubushakashatsi bwerekanye ko kuwunywa ku buryo bukwiye bigabanya igipimo cya cholesterol mbi mu mubiri. Si ibyo gusa kuko binafasha mu kurinda indwara z’umutima ziterwa na cholesterol nyinshi.
GUSUKURA: kuko umucyayicyayi ufasha gusohora amazi mu mubiri, ufasha umubiri wacu mu gusohora imyanda n’uburozi. Ibi bigirira akamaro umwijima n’impyiko ndetse binagabanya uric acid izwiho gutera indwara ya goute; ibi bikorwa nuko wihagarika kenshi iyo wawunyoye, bikanafasha ubuzima bw’inzira y’igogorwa.
CANCER: citral, ikinyabutabire kiba mu mucyayicyayi ifasha mu kurinda kanseri y’uruhu, ndetse inarwanya kanseri y’umwijima ikiri ntoya bigatuma itongera gukura. Inafasha mu kurinda kanseri y’amabere.
STAPHYLOCOCCUS AUREUS: iyi mikorobi itera indwara zinyuranye mu mubiri wacu nk’ibibyimba, sinusite, n’indwara zo mu buhumekero. Amavuta avuye mu mucyayicyayi arimo phenols zifasha mu guhangana niyi bagiteri. Ushobora kuyasiga ku ruhu cyangwa kuyanywa, bikarwanya ubwiyongere bw’iyo mikorobi.
IBIBAZO BYO MU GIFU: Indwara zinyuranye zifata mu gifu harimo iziterwa na Helicobacter pylori na Escherichia coli zirwanywa no gukoresha aya mavuta akorwa mu mucyayicyayi. (yitwa essential oil, afite uko akorwa). Si ibyo gusa kuko icyayi urimo gifasha mu kurwanya ibisebe mu gifu, guhitwa, isesemi no kubabara mu nda.
KUDASINZIRA: Umucyayicyayi ufasha mu gutuma imitsi n’imikaya ifasha mu gusinzira ikora neza. Kuwunywa mu cyayi bifasha gusinzira neza.
IBIBAZO BYO GUHUMEKA: Umucyayicyayi ukoreshwa cyane mu buvuzi buzwi nka Ayurvedic mu kuvura inkorora n’ibicurane. Kuba wifitemo kandi vitamini C bituma ufasha mu koroshya mu mihogo no gufungura mu mazuru kimwe no kurwanya ibimenyetso bya asima.
UMURIRO: Nubundi mu cyongereza bawita fever grass kubera ingufu zawo mu kurwanya umuriro. Kuwukoresha muri ayurvedic medicine wiyuka mu byuya, birwanya umuriro vuba.
INFECTIONS: Umucyayicyayi kandi wifashishwa mu kurinda mikorobi. Ukoreshwa mu kuvura ibimeme, ibifaranga, ibihushi n’izindi ndwara zose ziterwa n’imiyege.
Amavuta yayo
KURIBWA: Kuribwa umutwe, amenyo, umugongo, gufatwa n’ibinya n’imbwa byose wabirwanya wifashishije umucyayicyayi. Si ibyo gusa kuko unafasha mu kuvura ibikomere. Urwanya kandi rubagimpande n’izindi ndwara zose z’imitsi.
Ni byinshi cyane twavuga gusa reka tuvuge muri macye ibindi ufashamo
Ufasha kurwanya diyabete. Citral ibamo ituma igipimo cya insuline gihora hejuru
Ufasha abasirikare b’umubiri bityo igafasha guhangana n’indwara zinyuranye.
Uvangwa n’ibindi mu gukora tisane
Ufasha mu guhangana n’ibiheri byo mu maso gusa ugasabwa kuwitondera kuko iyo udafunguye wakwangiza. Hano ukoresha amavuta awuvamo
Ufasha mu kurwanya umubyibuho udasanzwe kuko ubuza ikorwa ry’ibinure
Ufasha mu kurwanya igikara no kunuka mu birenge no mu kwaha. Uwucanira mu mazi yo koga.
Kuwunywa byongera amashereka kandi bikagabanya uburibwe bw’imihango.
Icyitonderwa: iyo uri bukoreshe amavuta yawo, ni byiza gusobanuza umuhanga mu by’imiti ukuri hafi uko wayakoresha.
source: umuti


text:
Ibisobanuro byimbitse
Inkwaya ni umuheto, hariho igiti cyitwa umukwaya baramvuragamo (babazagamo) uwo muheto, hakaba ariho hashingiye n’andi mazina nka Rukwaya,Gakwaya, Rwamukwaya n’andi.
Inkwaya cyangwa intankarwe bivuga urusaku rw’umuheto rwumvikana mu gihe cy’irasana ku rugamba. Ibi bisobanuye ko uwo bitaga Nyirinkwaya yabaga ari intwari mu kurasana.
Umwanzuro
Duhereye kuri ibi bisobanuro byose, twavuga ko Nyirinkwaya ari intwari y’umuheto ku rugamba.
Ibi bisobanuro byatanzwe n’Inteko Nyarwanda y’Ururimi n’Umuco (RALC).


text:
mar.
30
nov.
2010
ISOMO RYA MBERE
Isomo ryo mu gitabo cy’Umuhanuzi Izayi (Iz 25, 6-10a)
Uwo munsi, 6Uhoraho azakorera amahanga yose umunsi mukuru kuri uyu musozi, abazimanire inyama z’ibinure, banywe divayi iryohereye, abahe inyama zoroshye na divayi imininnye neza. 7Azatanyagurira kuri uyu musozi umwenda wari ubambitse hejuru y’imiryango yose, n’igishura cyari cyoroshe amahanga yose. 8Azatsemba burundu icyitwa urupfu, Uhoraho Imana ahanagure amarira ku maso yose, avaneho ikimwaro cy’umuryango we mu gihugu cyose. Ibyo ni Uhoraho ubwe wabivuze. 9Uwo munsi bazavuga bati «Uhoraho ni we Mana yacu. Twaramwiringiye aratubohora, amizero yacu ari muri Uhoraho. Nitwishime, tunezerwe kuko aducungura. » 10aUhoraho agiye kuramburira ukuboko kwe kuri uyu musozi.
ZABURI (Zab 23 (22), 1-2a, 2b-3, 4, 5, 6)
Inyik/ Nyagasani, nzibera iruhande rwawe iminsi yose!
Uhoraho ni we mushumba wanjye,
Nta cyo nzabura!
Andagira mu rwuri rutoshye.
Anshora ku mariba y’amazi afutse,
Maze akankomeza umutima.
Anyobora inzira y’ubutungane,
Abigiriye kubahiriza izina rye.
N’aho nanyura mu manga yijimye,
Nta cyankura umutima kuko uba uri kumwe nanjye,
Inkoni yawe y’ubushumba intera ubugabo.
Imbere yanjye uhategura ameza,
Abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
IBANGONDIRIMBO RIBANZIRIZA IVANJILI
Alleluya Alleluya.
Nyagasani azaza gukiza umuryango we:
hahirwa abiteguye kumusanganira!
Alleluya.
IVANJILI
+ Amagambo yo mu Ivanjili ntagatifu uko yanditswe na Matayo (Mt 15, 29-37)
Muri icyo gihe, 29Yezu afata ku nkombe y’inyanja ya Glileya. Azamuka umusozi, nuko aricara. 30 Abantu benshi baramusanga bazanye abacumbagira, ibimuga, impumyi, ibiragi n’abandi benshi, babashyira imbere ye arabakiza. 31Nuko rubanda baratangara babonye ibiragi bivuga, ibimuga bikize, abacumbagira bagenda, impumyi zibona, maze basingiza Imana ya Israheli. 32Yezu ahamagara abigishwa be arababwira ati « Iyi mbaga nyifitiye impuhwe, kuko hashize iminsi itatu bankurikiye, kandi bakaba badafite ibyo barya. Kubohereza bashonje simbishaka ; hato batagwa mu nzira.» . 33Abigishwa baramubwira bati « Turakura he muri ubu butayu imigati ihagije abantu bangana batya ? » 34Yezu arabaza ati « Mufite imigati ingahe?» Baramusubiza bati «Irindwi n’udufi dukeya. » 35Nuko ategeka rubanda kwicara hasi. 36Hanyuma afata ya migati irindwi na ya mafi, ashimira Imana, arayimanyura, maze ayiha abigishwa be bayiha rubanda. 37Bose bararya barahaga. Nyuma bakoranya ibisate bisigaye, byuzura inkangara ndwi!


text:
Mu Abakorinto ba mbere 15:1-4 haravuga ngo: “Bene Data, ndabamenyesha ubutumwa bwiza nababwirije, ubwo mwakiriye mukabukomereramo kandi mugakizwa na bwo, niba mubukomeza nk’uko nabubabwirije, keretse niba mwizereye ubusa. Muzi ko nabanje kubaha ibyo nanjye nahawe kumenya, yuko Kristo yapfiriye ibyaha byacu nk’uko byari byaranditswe, agahambwa akazuka ku munsi wa gatatu nk’uko byari byaranditswe na none”
Mu magambo make, ibi ni byo shingiro ry’imyizerere ya Gikristo. Nk’imyizerere itandukanye n’iyo mu yandi madini, Ubukristo ni ubusabane n’Imana kurusha indi mihango yose y’amadini. Aho kugira ngo bibe kubahiriza urutonde “rw’ibyemewe gukorwa n’ibibujijwe gukorwa,” intego y’Umukristo ni ukugendana n’Imana Data begeranye cyane. Uwo mubano ushoboka kubera ibikorwa bya Yesu Kristo n’imirimo y’Umwuka Wera mu buzima bw’Umukristo.
Abakristo bemera ko Bibiliya yahumetswe n’Imana, ko ari Ijambo ry’Imana ritarimo ikosa na rimwe, ko n’inyigisho zaryo ari ubutware bwa nyuma (2 Timoteyo 3:16; 2 Petero 1:20-21). Abakristo bemera kandi ko hariho Imana Imwe mu butatu: Data, Umwana (Yesu Kristo) n’Umwuka Wera.
Abakristo bemera ko abantu baremewe kugira ngo basabane n’Imana, ariko icyaha cyabatandukanije nayo (Abaroma 3:23, 5:12). Ubukristo bwigisha ko Yesu Kristo yaje kuri iyi si afite akamero k’Imana, n’ishusho y’umuntu (Abafilipi 2:6-11), ndetse apfa n’urupfu rwo ku musaraba. Abakristo bemera ko nyuma y’urupfu Rwe ku musaraba, Kristo yahambwe, arazuka none yicaye iburyo bwa Data, asabira abizera ubutagira iherezo (Abaheburayo 7:25). Ubukristo bwemeza ko urupfu rwa Yesu ku musaraba, rwari ruhagije kwishyura burundu umwenda w’icyaha wari ufitwe n’abantu bose ni nacyo cyatumye ubusabane hagati y’Imana n’umuntu bwari bwarayoyotse, bugaruka (Abaheburayo 9:11-14, 10:10; Abaroma 5:8, 6:23).
Kugira ngo umuntu akizwe, ni ngombwa kwizera nta gushidikanya umurimo Kristo yakoreye ku musaraba. Iyo umuntu yemera ko Kristo yamupfiriye kandi ko yamwishyuriye ikiguzi cy’ibyaha bye, akaba yaranazutse, uwo muntu arakizwa. Nta kindi kintu ashobora gukora ngo abone agakiza. Ntawe ushobora kuba “intungane bihagije” kugira ngo anezeze Imana ku giti cye, kuko twese twacumuye (Yesaya 53:6, 64:6-7). Icya kabiri, nta kirenzeho gishobora gukorwa, kuko imirimo yose Kristo yayikoze, igihe yabambwaga ku musaraba, Yesu yaravuze ati: “Birarangiye” (Yohana 19:30).
Nkuko ntacyo umuntu ashobora gukora kugira ngo ahabwe agakiza, ni nako adashobora gutakaza agakiza ke, iyo yizeye imirimo Kristo yakoreye ku musaraba, kubera ko Kristo yayikoze kandi akanayirangiza! Nta kintu rero cyerekeye agakiza kigengwa n‘uwakakiriye. Muri Yohana 10:27-29 haravuga ngo: “Intama zanjye zumva ijwi ryanjye nanjye ndazizi kandi zirankurikira. Nziha ubugingo buhoraho kandi ntizizarimbuka nahato iteka ryose; ntawe uzazivuvunura mu kuboko kwanye. Data wazimpaye aruta bose; ntawubasha kuzivuvunura mu kuboko kwa Data”.
Hari ushobora kuvuga ati: “Ni byiza cyane—iyo nakijijwe, nshobora gukora ibyo nishakiye byose kandi sintakaze agakiza kanjye” Ariko agakiza ntigasobanuye ko umuntu afite uburenganzira bwo gukora ibyo yishakiye. Agakiza ntigatanga umudendezo wo kwongera gukorera kamere y’icyaha ya kera n’uwo gukomeza kugirana umubano mwiza n’Imana. Kera twari imbata z’icyaha, ubu turi imbata za Kristo (Abaroma 6:15-22). Igihe cyose abizera bazaba bakiri kuri iyi si, mu mibiri yabo yakoze ibyaha, hazabaho intambara zihoraho zo guha ibyaha ingingo zabo. Ariko, Abakristo bashobora gutsinda intambara y’icyaha, biga kandi bashyira mu bikorwa Ijambo ry’Imana (Bibiliya) mu mibereho yabo, kandi bakemera kuyoborwa n’Umwuka Wera—bisobanuye kwemera kumvira Umwuka Wera no kuyoborwa na Wo mu bikorwa bya buri munsi no kuyoborwa n’imbaraga zawo, bubaha Ijambo ry’Imana.
Bityo, mu gihe imigenzo myinshi y’idini isaba ko umuntu akora ibintu bimwe na bimwe cyangwa ko areka kugira ibyo akora, Ubukristo bwo ni ukwizera ko Kristo yagupfiriye ku musaraba, ko yishyuye ikiguzi cy’ibyaha byawe kandi ko yazutse. Umwenda w’ibyaha byawe warishyuwe rero, none ubu ushobora kugirana ubusabane n’Imana. Ushobora no kunesha kamere yawe y’ibyaha, ukagendana n’Imana kandi ukayubaha. Ubwo ni bwo Bukristo nyakuri buvugwa na Bibiliya.


text:
Abakorerabushake basezeye tariki 16 Kanama 2016, baje gutura mu Mudugudu wa Mushimba, mu Kagari ka Kigembe, mu Murenge wa Gacurabwenge muri 2011 bagamije gufatanya n’abawutuye kugera ku iterambere bagizemo uruhare, muri gahunda yitwa “Saemaul undong”.
Basezeye ku baturage nyuma yo kubafasha mu bikorwa bitandukanye by’iterambere birimo ubuhinzi bw’umuceri n’ubw’ inanasi, ubworozi bw’ingurube n’ubw’inzuki, uburezi bw’inshuke n’ubw’abakuze, ndetse no kubaka ibikorwa remezo birimo ibiro by’umudugudu n’ishuri ry’inshuke n’amazi meza.
Icy’ingenzi abaturage bishimira, ni uko aba Banyakoreya basize babahinduye imyumvire ku bijyanye n’ umurimo.
Nyetera Paul, Umukuru w’Umudugudu w’uwo mudugudu, ati “Byari bimenyerewe ko gukora ari uguhatwa, ariko uyu munsi wa none imyumvire yo kuba umuntu abasha kwibwiriza agakora, icyo ni cyo kintu twabigiyeho gikuru twe dushima”.
Lee Bae Jong, umukorerabushake wafashe izina ry’Ikinyarwanda rya Muvunyi, ahamya ko abaturage bishimiye gahunda y’ubufatanye , akaba afite icyizere cy’uko intambwe basizeho abaturage b’i Mushimba, inzego z’ubuyobozi zizakomeza kuyishyigikira.
Yagize ati ”Mfite amatsiko yo kumenya, aho nzaba ndi muri Koreya, uko ibikorwa muri Mushimba bizaba bimeze. Cyakora mfite icyizere ko nubwo tuzaba turi muri Koreya Guverinoma y’u Rwanda ndetse n’inzego z’ibanze bazaha agaciro ibyo twakoreye hano mu nyungu z’Umudugudu wa Mushimba”.
Umuyobozi w’Akarere ka Kamonyi udahemuka Aimable yashimye umusingi abo bakorerabushake basigiye Umudugudu wa Mushimba, maze yemera ko ubuyobozi buzakomeza gusigasira ibikorwa basize.
Ati “Tuzakomeza kubikora nk’akarere ; intangiriro Abakoreya barayitanze, ubwo ahasigaye ni ah’ubuyobozi”.
Uretse Umudugudu wa Mushimba, Gahunda ya Saemaul Undong yakorerwaga no mu midugudu ya Kigarama mu Murenge wa Rugarika n’uwa Kigembe mu Murenge wa Musambira.
Ambasaderi wa Koreya mu Rwanda, Park Yon Min, yavuze ko gusezera kw’abakorerabushake bitavuze ko ubufatanye buhagaze, ahubwo ko ari intangiriro yo kugira ngo buri muturage agire uruhare mu iterambere ry’umudugudu we, bitewe n’ibyo yungukiye muri Saemaul Undong.


text:
Urwenya: “Byara cyangwa umpe !!”
“Byara cyangwa umpe !!”
Umugore yari atwite igihe cyo kubyara kiragera inda itangira kumurya nka saa moya z'umugoroba,ubwo umugabo yari mu rugo igihe cyo kuryama kiragera bajya mu cyumba umugore agenda arushaho kuremba, umugabo ariryamira nuko yumva yishakiye kubaka urugo,ariko arihangana,arimunyamunya araceceka,akomeza gutegereza ko umugore abyara,mbese ategereza yihanganiye n'akabazo afite,abonye birambiranye abwira umugore mu ijwi rirakaye cyane ati” ariko urabizi, birahindutse, byara cyangwa umpe !!”
Shyiraho Igitekerezo!
Subscribe to: Post Comments (Atom)


text:
Reba Video
Igitsina
UMUGABO MU MURYANGO
UMUGABO MU MURYANGO
par Bangambiki
Umugabo ni imyugariro. Ni ingabo ikingira urugo. Umugabo ni umutwe w'urugo. Umugabo ni nyiri umutwe munini nta mijugujugu imurenga. Ibibazo byose bibaye mu rugo biza bimureba yewe nibatamureba bwite. Iyo umwana abaye ikirara izina rye rivugwamo, iyo umugore ananiranye izina rye rivugwamo, iyo ubukene buje, inzara iteye bamushyira mu majwi! Iyo bigenze arashimwa kabone n'ubwo umugisha waba ukomotse ku mugore cyangwa ku mwana. Umugabo ni imizi ivomera urugo. Iyo bimugendekeye neza urugo ruratoha, byamunanira rukuma. Umugabo yirirwa ashushanya uko urugo ruzaba rumeze ejo.Kubera guhangayika kw'abagabo bareba icyatunga urugo, ubushakashatsi bwasanze ku isi yose abagabo aribo basaza mbere y'abagore kandi kugeza ubu abapfakazi b'abagore ni benshi kuruta ab'abagabo
par Bangambiki
Umugabo ni imyugariro. Ni ingabo ikingira urugo. Umugabo ni umutwe w'urugo. Umugabo ni nyiri umutwe munini nta mijugujugu imurenga. Ibibazo byose bibaye mu rugo biza bimureba yewe nibatamureba bwite. Iyo umwana abaye ikirara izina rye rivugwamo, iyo umugore ananiranye izina rye rivugwamo, iyo ubukene buje, inzara iteye bamushyira mu majwi! Iyo bigenze arashimwa kabone n'ubwo umugisha waba ukomotse ku mugore cyangwa ku mwana. Umugabo ni imizi ivomera urugo. Iyo bimugendekeye neza urugo ruratoha, byamunanira rukuma. Umugabo yirirwa ashushanya uko urugo ruzaba rumeze ejo.Kubera guhangayika kw'abagabo bareba icyatunga urugo, ubushakashatsi bwasanze ku isi yose abagabo aribo basaza mbere y'abagore kandi kugeza ubu abapfakazi b'abagore ni benshi kuruta ab'abagabo
Subscribe to: Post Comments (Atom)